ئەنجومەنی پارێزگای سلێمانی ھەوڵی شکاندنی بایکۆتی مامۆستایان دەدات - RojNews\nئەنجومەنی پارێزگای سلێمانی، ھەوڵەکانیان دەخەنەگەڕ بۆ شکاندنی بایکۆتی مامۆستایان، مامۆستایانی ناڕازیش جەخت لەسەر بەردەوامیی بایکۆتی هۆڵەکانی خوێندن دەکەنەوە.\nئێوارەی ئەمڕۆ، لە بینای ئەنجومەنی پارێزگای سلیمانی، بەڕێوبەری پەروەردەی گشتی و بەڕێوبەرانی پەروەردەکانی ڕۆژئاوا و ڕۆژھەڵات و ئەندامانی ئەنجومەنی لیژنەی پەروەردە، لەبارە دۆخی پەروەردە کۆبوونەوە و دواتر کۆنگرەیەکی ڕۆژنامەنووسییان ئەنجامدا.\nئازاد حەمەئەمین، سەرۆکی ئەنجومەنی پارێزگای سلێمانی، لە کۆنگرە ڕۆژنامەنووسییەکەدا وتی: بەردەوامدەبین لەسەر پێدانی مووچەیەک بە مامۆستایان، ھەروەھا لە ھەفتەی داھاتوو-وە ھاندانێک دابەشدەکرێت بەسەر مامۆستایان-دا.\nسەرۆکی ئەنجومەنی پارێزگای سلێمانی، وتیشی: لە ھەوڵەکانمان بەردەوام دەبین کە داواکاری مامۆستایان بەجێ بگەیەنین و سەردانی لایەنە پەیوەندیدارەکان دەکەین.\nهەر لە کۆنگرە ڕۆژنامەنووسییەکەدا، عوسمان عەبدوڵا، ئەندامی ئەنجومەنی مامۆستایانی ناڕازی، وتی: ئێمە لە بایکۆت بەردەوامدەبین و ڕۆژی یەکشەممە خۆپیشاندان دەکەین لەبەردەم پەروەردەی ڕۆژئاوا.\nدەشڵێت: مامۆستایان بەھۆی گیرفانی بەتاڵیانەوە ناتوانن دەوام بکەن.


شارەکی پیشەییی بۆکان دوایین هەناسەکانی دەدات\nزایینی: ١١-٠١-٢٠١٨ - هەتاوی: ١٣٩٦/١٠/٢١ - ١١:٣٥ تاران قه‌باره‌ی فۆنت:\nکوردستان میدیا: ئیدارەی ئاویاری شاری بۆکان، هۆشداری بە شارەکی پیشەییی بۆکان داوە، کە ئەگەر پارە نەدەن ئاوی ئەو شارەکەیان لێ دەگرنەوە.\nبەپێی هەواڵی گەیشتوو بە ماڵپەڕی کوردستان میدیا، بەڕێوەبەری گشتیی شارەکی پیشەییی بۆکان باسی لەوە کردووە، کە ئیدارەی ئاویاری ئەو شارە هەڕەشەی کردووە، ئەگەر ئەو شارەکە حەقدەستی چاوەدێریی نەدات، ئاوی ئەو شوێنە پیشەیییە دەگرنەوە.\nهەواڵنێری ماڵپەڕی کوردستان میدیا ڕایگەیاند: شارەکی پیشەییی بۆکان حەقدەستی چاوەدێریی ساڵەکانی ٩٣،٩٤ و٩٥ی هەتاوی نەداوە و بڕی ٣٠ میلیۆن تمەن قەرزدارە و ئەگەر ئەو بڕە پارەیە نەدات ئاوەکەی لێ دەگرنەوە.\nهەڕەشەی گرتنەوەی ئاوی ئەو شوێنە پیشەیییە لە کاتێک دایە کە لە ١٧٧ یەکەی ئەوە شارەکە، تەنیا ٦٠ یەکە کاری بەرهەمهێنان دەکەن.\nبەرپرسانی ئەو شارەکە ڕایانگەیاندووە، یەکە پیشەیییەکانی بۆکان لەگەڵ نەبوونی نەختینەیی و کێشەی دیکەی ئابووری بەرەوڕوون.\nگەمارۆوە ئابوورییە هەمە لایەنەکان دژی رێژیمی ئێران، لە ماوەی چەند ساڵی ڕابردوودا زەربەی قەرەبوونەکراوی بە بناغە ئابووریی ئێران گەیاندووە و دوورەدیمەنی ئابووریی ئەم وڵاتەی ناڕوون کردووە.


زایینی: ١٣-١٢-٢٠١٢ - هەتاوی: ١٣٩١/٠٩/٢٣ - ١٥:٤٣ تاران قه‌باره‌ی فۆنت:\nكوردستان میدیا: ئەندامان و لایەنگرانی حیزبی دێمۆكراتی كوردستان لە ناو شاری بۆكان و ناوچەكانی شاری سەقز چالاكیی تەبلیغیان بەڕێوە برد.\nبەپێی هەواڵی ماڵپەڕی كوردستان میدیا، لە چەندین شوێنی شاری بۆكان ئەندامان و دۆستانی حیزبی دێمۆكرات بەبۆنەی رۆژی ٢٦ی سەرماوەز چالاكیان بەڕێوە برد.\nئەو شوێنانە بریتین لە:\nشەقامی قانع ـ شەقامی یەخ سازی ـ شەقامەكانی پشت خانە سازمانیەكانی كوی ئەندێشە ـ مزگەوتی حاجی رەسووڵ ـ مزگەوتی جامع لە عەلی ئاوا ـ گۆڕەپانی وەحدەت ـ دەورووبەری گەراج ـ شەقامی زانكۆی پەیام نوور ـ بەردەم دادگا ـ شەقامی دادگا ـ شەقامی كوشتارگا ـ گۆڕەپانی جانبازان و كۆڵانەكانی عەلی ئاوا.\nهەر بەو بۆنەیەوە ئەویندارانی رێگای دێمۆكرات لە شاری سەقزیش رێزیان لەو رۆژە گرت.\nئەندامانی حیزبی دێمۆكرات لە گەڕەكی كەریم ئاوا، سیلۆ، حەماڵ ئاوا و شاناز تراكت و پوستێری تایبەت بە رۆژی پێشمەرگەی كوردستانیان بڵاو كردەوە.\nئەندامان و لایەنگرانی حیزبی دێمۆكرات وێڕای بڵاو كردنەوەی تراكت درووشمی پێشمەرگە باسكی بەهێزە گەلە، سڵاو لە حیزبی دێمۆكراتی كوردستانی ئێرانیشیان لە دیوارەكان نووسیوە.\nلەلایەكی دیكەوە لە ئاوایی "وەشەدەرێ"ی سەر بە سەقز تراكت و پوستێری ٢٦ی سەماوەز بڵاو كراوەتەوە و دوابەدوای ئەو هەوڵەی دۆستانی حیزبی دێمۆكرات، دەست و پێوەندییەكانی رێژیم رژاونەتە ئەو ئاواییە و تراكتەكانیان كۆ كردوونەتەوە.


په‌يام ئه‌مريكا له‌ڕێ په‌مپيۆ ئه‌را سه‌ركردايه‌تى عراقى چه بوێ؟ – Rojapp\nHome/هەواڵنێرەکان/په‌يام ئه‌مريكا له‌ڕێ په‌مپيۆ ئه‌را سه‌ركردايه‌تى عراقى چه بوێ؟\nHooshyar May 11, 2019\tهەواڵنێرەکان Leave a comment 45 Views\nPrevious لە دووەم كۆبوونەوەی تایبەت بە چاككردنەوەی رێگاوبانەكانی هەرێم، بڕیارماندا بودجەی پێویست و خێرا بۆ ئەو مەبەستە تەرخان بكرێت. هەفتەی داهاتووش كۆبوونەوەیەكی تایبەت بۆ جێبەجێكردنی پڕۆژەی شەقامی 100م سلێمانی ئەنجام دەدەین. لەمەولا لیژنە تایبەتەكانی وەزارەتی ناوخۆ چاودێری زیاتری جوڵەی بارهەڵگرەكان دەكەن بەتایبەت بارهەڵگرە بیانی و ترانزێتەكان، كاتی گونجاو بۆ هاتوچۆكردنی بارهەڵگرەكان دیاری دەكرێت بەجۆرێك نەبنە ئاستەنگ بۆ هاتووچۆی هاوڵاتیان….\nNext لە ئاهەنگی دەرچوونی هەشتەمین خولی زانكۆی ئەمەریكی لە سلێمانی داوامان لە دەرچووان كرد بە شارەزاییەكانیان بەشداربن لە بوژاندنەوەی ژێرخانی ئابووری هەرێمی كوردستان بەتایبەت لە كەرتەكانی كشتوكاڵ و پیشەسازی و وەبەرهێنان چونكە توانای مرۆیی شارەزا و كارامە گەورەترین سەرمایەی وڵاتن. باسمان لەوەشکرد کابینەی داهاتوو لە رێگای پەرەپێدانی كەرتی تایبەتەوە هەوڵی تەواو دەدات بۆ ئەوەی زۆرترین هەلی کار بۆ گەنجان و بە تایبەتیش دەرچووانی زانکۆ بڕەخسێنێت، هەموو پاڵپشتییەكیشمان بۆ كاری ژنان و هاوسەنگی جێندەری لە بازاڕی کار دەربڕی….


عیراق، هەرێمی كوردستان زۆرترین مردنی بە كۆرۆنا تۆماركرد - تۆڕی میدیایی خەڵک\nوەزارەتی تەندروستی عیراق ڕایدەگەیەنێت، 1315 حاڵەتی نوێی تووشبوون بە ڤایرۆسی كۆرۆنا تۆماركراوە، 1925 كەسیش چاكبوونەتەوە، 27 كەسیش بەهۆی پەتاكەوە گیانیان لەدەستدا.\nبەپێی بەیاننامەیەك، كە لەلایەن وەزارەتی تەندروستی عیراقەوە بڵاوكرایەوە” لە 24 كاتژمێری ڕابردوودا 20 هەزار و 218 پشكنینی تایبەت بە كۆرۆنا ئەنجامدراوە و دەركەوتووە 1315 كەس تووشی ڤایرۆسی كۆرۆنا بوون و ئەنجامەكانیان پۆزەتیڤ بوون، ئەمەش بە ژمارەیەكی كەمتری تووشبوونی ڕۆژانە بە پەتاكە لە وڵاتدا دادەنرێت.\nهەر لە بەیاننامەكەدا هاتووە، ”زۆرینەی تووشبووەكان لە دهۆك و هەولێر وسلێمانی تۆماركراون، بەجۆرێك كە لە دهۆك 210 و لە هەولێر 313 و لە سلێمانی 199 حاڵەتی تووشبوون تۆماركراون”.\nوەزارەتی تەندروستی عیراق ئاماژەی بە چاكبوونەوەی 1925 تووشبووی كۆرۆنا كردووە، كە زۆربەیان لە هەولێر و دهۆك و بەغدا و سلێمانی بوون، ویڕای گیان لەدەستدانی 27 كەس بەهۆی پەتاكەوە كە 23 حاڵەتیان لە پارێزگاكانی هەرێمی كوردستان تۆماركراون.\nچەند ئەتەکیەتێکی گرنگی ژیان کە هەموو کات کارت پێی دەبێت و نابێت لێی لابدەیت\nخەڵك رێگریكردن لە تیمی رۆژنامەنووسان بۆ ڕوماڵكردنی هێنانەوەی تەرمی 16 كۆچبەری كورد بۆ فڕۆكەخانەی نێودەوڵەتی هەولێر سەركۆنە دەكرێت. (زیاتر…)\n27 تشرینی یەکەم 2021 5.30 pm\nخەڵك- وتەبێژی وەزارەتی نەوتی عیراق، ئاماژە بە زیادبوونی داهاتەكانی فرۆشتنی نەوت دەكات لەلایەن وەزارەتی نەوتەوە…


٠٤/تەئریخی جاف/کەریم بەگی جاف\nئەم عەشیرەتی جافە کە ھان لە عێراقدا بۆ چی پێیان ئەڵێن جافی مورادی؟ ئەمانە لە پێش زاھیر بەگدا لە زەمانی سەڵتەنەتی سەفەویەکانا و خەلافەتی سوڵتان موراد خانی ڕابیعدا ھاتوونەتە کوردستانی بابان، موددەتێ لە خاکی بابان و شارەزووردا ئەمێننەوە و تیکرار ئەچنەوە بۆ جوانڕۆ و جێگەی خۆیان، گەڵاڵی، ئەمێننەوە لە شارەزوور و ناگەڕێنەوە. جافەکانی جوانڕۆ و ئەیالەتی کرماشان بەمان ئەڵێن «جافی مورادی». تیکرار لە پاش موددەیێکی زۆر کە تەسادوفی زەمانی زاھیر بەگ و تاھیر بەگ ئەکا کە ئەولادی یارئەحمەد بەگی کوڕی سەیفوڵڵا بەگی کوڕی سەید ئەحمەد بەگی ڕەئیسی ئێڵی جافن. زاھیر بەگ و تاھیر بەگ لە جوانڕۆ، کە جاف زۆر ئەبن و زیادی نوفووسیان ئەبێ، زاھیر بەگ بە خۆی و چوارسەد ماڵ لەتەک خانەبەگدا کە باوکی گەورەی بەگزادەی وەڵەدبەگییە دێنە بانی خێڵان.\nلە تەئریخی ھەزار و سەد و پەنجای ھیجریدا و ھاتنی ئەوەلی جاف لە زەمانی سوڵتان مورادی ڕابیعدا لە تەئریخی ھەزار و چل و پێنجی ھیجریدا بووە. ئەمانە لە بانی خێڵان ئەمێنن کە مەوقیعێکە لە لێواری سیرواندا لە بەینی ئەڵەبجە و پێبازدایە و ئەمڕۆ داخڵی ناحیەی وارماوایە و لەوێ ئەمێننەوە.\nشارەزوور، گەڵاڵی و مەنمی و گەڵباغی و کەڵھوڕ و تیلەکۆ و بڵباسی تێدا ئەبێ، نزیکی ھەشت نۆ ھەزار ماڵ زیاتر ئەبن، وەکوو جاف ئیسە ئەچنە کوێستانی ئێران. ئەمانە ناتوانن بچنە ناویان و لەوەڕخۆریی بکەن. بەم وەزعییەتە ھەشت، نۆ ساڵ ئەمێنن، ئەمما کەم کەم لە جافی جوانڕۆ دە ماڵ و پانزە ماڵ بۆیان دێ، ئەبن بە ھەزار ماڵ. لەو وەقتەدا چل کەس جەردە لە حاکمی قەڵاچوالان کە حاکمی بەبە بێ، یاخی ئەبن، حاکمی قەڵاچوالان زۆر مەتڵەب ئەبێ لە لای گرتن یا کوشتنی ئەم جەردانە و جەردەکانیش دێن بۆ دەوری دزیایش و بانی خێڵان لە تەرەفی حوکمداری بابانەوە مەئموور دێتە ئەسەر زاھیر بەگ: ئەبێ یا ئەم جەردانەم بۆ بگری یا بکوژی وە یا نایەڵم لەم خاکما دانیشی، زاھیر بەگیش ئەڵێ بە تاقمی خۆی: ئەمڕۆ لە خاکی بابانا زۆر کەمین، لازمە خزمەتێ بە حوکمداری بەبە بکەین کە لێمان مەمنوون ببێ، ئەوانیش ئەچن بۆ شوێنی ئەو جەردانە، لای دەربەندیخانا تووشیان ئەبن، ئەبێ بە شەڕیان، ھەر چل جەردەکە ئەکوژن و سەرەکانیان ئەبەن بۆ حاکمی بەبە! حاکمی بەبەش لە موکافاتی ئەمەدا بانی خێڵان و نۆدێی دزیایشیان ئەداتێ بۆ خۆیان. لە پاش ئەمە چاو ئەکەنەوە و ئەچنە قەڵاچوالان و ئەم دێھاتانە بە دەستیانەوە ئەبێ و حاکمی بەبە زۆر حورمەتیان ئەگرێ و لە جافی جوانڕۆ ماڵی تریشیان بۆ دێ لەو دێھاتانەدا دایان ئەنێن. دانیشتووی ئەو دێیانە لەو جافانەن کە لە زەمانی زاھیر بەگا ھاتوون و زۆریان لە عەشیرەتی شاترین.\nبەو دەلیلە کە دانیشتووی ئەو دێیانە گشتی شاترییە و شاتریش لەتەک زاھیر بەگدا لەو وەقتەدا زیاتر ھاتوونەتە ئەمبەرەوە. لە زەمانی زاھیر بەگدا کەمێ قووەت ئەگرن و زۆر ئەبن ئەمما ناتوانن لەبەر ئەو عەشیرەتانەی کە لە شارەزووردا بوون بچن بۆ کوێستانی ئێران. لەو زەمانەدا تاکو ناڵپارێز و تاری دەر و مەحاڵی سرۆچک ھاوینان ئەڕۆیشتن. لە تەئریخی ھەزار و سەد و شست و پێنجی ھیجریدا زاھیر بەگ بە ڕەحمەت ئەچێ و قەبری ھا لە فەقێ جنە کە یەکێکە لەو دێھاتانەی کە حاکمی بەبە دای بە زاھیر بەگ و گۆمەزەکەشی ئیستە ماوە.\nبرای بچووکی زاھیر بەگ کە تاھیر بەگە وەقتێ کە لەتەک زاھیر بەگدا دێنە بانی خێڵان و خاکی بابان لە پاش دوو ساڵ خۆی و عایلەیی و چەند کەسێکی تر لە ئەقاریبی ئەچنە شام و ئیستە لە محەللەی صالحيةی شامدا ئەولادیان ماوە و ھەموو وەقتێ کاغەزیان بۆ لای عوموومی بەگزادەکانی جاف نووسیوە و بۆ لای خۆشم ھاتووە. ساڵی ھەزار و سێسەد و چل و نۆ لە نیساندا عیزەدین بەگ بۆ سیلەی ڕەحم لە شامەوە ھات بۆ لامان.\nکەریم بەگی جاف. «تەئریخی جاف/٠٤». ڤەژین بوکس. www.vejinbooks.com. سەردانی ڕێکەوتی ٢٠١٩/١١/١٤.\nوەرگیراو لە «http://www.vejinbooks.com/index.php?title=تەئریخی_جاف/٠٤&oldid=10366»


عاشقەكەی میسی هەڕەشەی كوشتنی لەسەرە |\nHome گشتی وەرزش عاشقەكەی میسی هەڕەشەی كوشتنی لەسەرە\non: كانونی یه‌كه‌م 15, 2018 In: وەرزشNo Comments\nمورتەزا و خێزانەكەی لە دەست تاڵیبان هەڵدێن و دەبنە ئاوارە جەنگ\nمورتەزا ئەحمەدییتان بیردێت؟ ئەو منداڵە ئەفغانییەی عەللاگەیەكی نایلۆنی لەبەركردوو كە ناوی لیۆنێل میسی و ژمارە 10ی لەسەر نووسرابوو، مورتەزا خەونەكەی هاتەدی و نەك تەنها درێسی راستەقینەی وەرگرت بەڵكو لەنزیكەوە چاوی بە میسییش كەوت، بەڵام ئێستا لەدۆخێكی خراپدایە: لەگەڵ خێزانەكەیدا بوونەتە ئاوارەی جەنگ.\nدوو مانگ دەبێت مورتەزا و خێزانەكەی بەهۆی هێرشەكانی تاڵیبانەوە ماڵ و حاڵی خۆیان لە باشووری خۆرهەڵاتی ئەفغانستان جێهێشتووە و بەرەو كابولی پایتەخت ئاوارە بوون. ئەوان لەوێ بە زەحمەت خواردن و ئاوی خواردنەوەیان دەستدەكەوێت.\nبابەتی «درێسی عەللاگەكە» لە ساڵی 2016دا میدیاكانی بەخۆیەوە سەرقاڵكرد و مەسەلەكە گەیشتەوە بە میسی. لەكۆتاییەكانی هەمان ساڵدا لیۆنێل میسی مورتەزای بانگێشتی دوبەی كرد و چاوی پێیكەوت. بەر لەدەستپێكردنی یارییە دۆستانەكەی بەرشەلۆنە لەگەڵ ئەهلی سعودیدا، میسی دەستی مورتەزای گرت و چوونە ناو یاریگاوە، درێسێكی بە ئیمزای خۆیەوە پێشكەش كرد.\nبەڵام ئەم خۆشییەی مورتەزا زۆری نەخایاند، هێشتا دوو ساڵی تەواو بەسەر بینینی میسیدا تێپەڕی نەكردووە، بەڵام منداڵە ئەفغانییەكە لەگەڵ كەسوكارەكەیدا ئاوارە بوون، ئەویش بەهۆی جەنگ و پشێوییەكانی وڵاتەكەیان كە ساڵانێكی زۆرە بەدەستیەوە دەناڵێنن.\nلەژوورێكی بچوكدا كە بەكرێ گیراوە، پەیامنێری فرانس پرێس چاوی بە مورتەزا و دایكی كەوتووە، كە لە ژیانێكی ناهەمواردا دەژین.\nشەفیقەی دایكی مورتەزا، دەڵێت «ژیانێكی زۆر ناخۆشە، تەنانەت چەكدارانی تاڵیبان بەدوای مورتەزادا دەگەڕێن بۆ ئەوەی دەستگیری بكەن و لەگەڵ خۆیاندا بیبەن».


موحه‌ممه‌د عه‌لی عه‌ونی له ساڵی 1897دا له كوردستانی باكوور، له شاری سوێره‌ك، سه‌ربه‌شاری دیاربه‌كر، هاتۆته ژیانه‌وه.\nپله‌ی یه‌كه‌م و دووهه‌می خوێندنی له توركیا ته‌واو كردوه و بۆ فێربوونی زانستی ئاینی و عه‌ره‌بی هاتۆته میسرو له قاهیره، له ئه‌زهه‌ر خوێندیه و كارنامه‌ی به‌رزی ساندوه.\nزمانی فارسی و فه‌ره‌نسیشی زۆرباش زانیوه، له‌گه‌ڵ ماڵه به‌درخانیه‌كان‌دا له دامه‌زراندنی كۆمه‌ڵی خۆیبون‌دا به‌شداربوه. له‌به‌ر كوردایه‌تی كردنی تورك نه‌یانهێشتوه بگه‌ڕێته‌وه نیشتمانی خۆی‌و هه‌ر له‌میسر ماوه‌ته‌وه‌و له دیوانی شاهیدا به‌وه‌رگێڕی زمانه ڕۆژهه‌ڵاتیه‌كان دامه‌زراوه.\nشه‌رفنامه‌ی فارسی له چاپداوه‌ته‌وه‌و پێشه‌كی و په‌راوێزی زۆرهێژای له‌سه‌ر نوسیوه. هه‌روه‌ها شه‌رفنامه‌ی كردۆته عه‌ره‌بی‌و له پاش مه‌رگی ئه‌و ساڵی 1958 شالیارێتی په‌روه‌رده‌ی میسر له چاپی‌داوه.\nمه‌سه‌له‌ی كورد (القضیة الكردیة)ی بله‌چ شێركۆ عه‌ره‌بی‌یه‌كه‌ی، ئه‌ونوسیویه. پوخته‌ی مێژووی كوردو كورستان‌و مێژووی ووڵاتان و میرنیشینه‌كانی كوردی مامۆستا ئه‌مین زه‌كی به‌گی كردون به عه‌ره‌بی‌و به په‌راوێزی زۆربایه‌خداری ڕازاندونه‌وه. به‌شی دووه‌می "مشاهیر الاكرادى" ئه‌مین زه‌كی‌به‌گی له‌چاپ داوه‌ته‌وه. گه‌لێك نوسراوی زۆربه‌نرخی له‌سه‌ر كوردوكودستان هه‌یه كه تائێستا بڵاونه‌كراونه‌وه.\nله 1952.07.11 له شاری قاهیره‌ی پایته‌ختی ووڵاتی میسر كۆچی دوایی ده‌كات، له ته‌كیه‌ی شێخ مغاوی له "جه‌به‌ل مه‌قطه‌م"، له نزیك گۆڕی "عومه‌ر ئیبن ئه‌لفارض" نێژراوه.


IRQ | دڵخۆشی لەسەر مێنیوی خواردن | Startfinder\nتاقیکردنەوەکان لە ووڵاتەکانی:\nبەڵام هەموو ڕۆژێك ڕووبەڕوی گیروگرفتی زیاتر دەبوومەوە. من دووربووم لە خێزانەکەمەوە. دوور لە هاوڕێکانمەوە. دوور لە ووڵات و کەلتوری خۆمەوە. سەرەڕای ئەمانەش سەرلەنوێ دەستپێکردنەوە لە ئەڵمانیا زۆر قورس بوو. هەموو شتێك جیاواز بوو . لە بەرئەمانە لە پاش 2 ساڵ بڕیاری ئەوەم دا کە بگەڕێمەوە.\nبەڵام لە ئەڵمانیا من شتێکی زۆر گرنگ فێربووم: ئەویش چۆنێتی ئامادە کردنی شێوازێکی تایبەت لە لەفە بوو. بەمە لە سلێمانی چێشتخانەیەکی خنجیلانەم کردەوە. "سەنتەری ئەڵمانی بۆ کار، کۆچ و تێکەڵکردنەوە بە کۆمەڵگا" (GMAC) یارمەتی ئەمەیان دام: من توانیم کارەکەم گەورە بکەم وە زۆر خواردنی تریش بخەمە سەر لیستی خواردنەکان. زۆر خێرا جێشتخانەکەم بەناوبانگ بوو. حاڵی حازر زۆر خۆشحاڵم بە بوونی موشتەریەکی زۆر ڕازی لە چێشتخانەکەم! نهێنیی سەرکەوتنەکەم تەنها ئەوەیە، کە بە خۆشەویستی و باوەڕێکی زۆرەوە بەرەو پیری کارەکەم دەچم.\nلەڕێگای تەجروبەکانمەوە لە ئەڵمانیا من زۆر شت فێربووم. بەڵام لەگەڵ ئەمەشدا من ئەمەوێت ئەمەی خوارەوە بە گەنجانی ئەم سەردەمە بڵێم: پێش ئەوەی ووڵاتەکەت بەجێبهێڵیت دووجار بیر بکەرەوە. لە هەموو ووڵاتێك گیروگرفت هەیە. بەڵام لە ووڵاتەکەی خۆت و لە ناو کەلتورەکەی خۆتدا باشتر دەزانیت چۆن هەڵسوکەوت لەگەڵ ئەم گیروگرفتانەدا بکەیت. من بەشبەحاڵی خۆم ئێستا ووڵاتەکەی خۆم زۆر بە ئەرێنی تر دەبینم وەک لە جاران.\nسەنتەری GMAC یارمەتی باشی دام، کارەکەم گەورە بکەم. ئەمڕۆ خەڵکێکی زۆر ناوبانگی چێشتخانەکەی منیان بیستووە!


وێنه‌ی سه‌ته‌لایت بۆ به‌دواداچونی که‌مخۆراکی له باشووری سودان به‌کاردێت\nی مانگی شه‌ش ٠٤, ٢٠١٧\nجیهان چاودێری که‌مخۆراکی له‌ئه‌فریکا و ڕۆژهه‌ڵاتی ناوه‌ڕاست ده‌کات. له‌کاتێکدا گرووپه مرۆیه‌کان بۆ قه‌یرانه‌که وه‌ڵامدانه‌وه‌یان هه‌یه، ده‌بێت کیشه سه‌ره‌کیه‌که چاره‌سه‌رکه‌ن که چۆن به‌دواداچوون بکه‌ن بۆ خۆراک له‌ناوچه دوورده‌ست و مه‌ترسیداره‌کانی گه‌شتن پێیان ئاسان نیه.\nتۆڕی سیسته‌می ئاگاهی ناسراو به فێوسنێت FEWSNET وه‌ڵامی هیوای بۆ ئه‌م گرفته پێبوو.\nئه‌م سیسته‌مه وڵاته‌یه‌کگرتوه‌کان و کۆمپانیای دیجتاڵ گلۆب DigitalGlob پشتیوانی ده‌که‌ن، که کۆمپانیایه‌کی سه‌ته‌لایته له ولایه‌تی کۆلۆرادۆ شیکاری وێنه‌کانی سه‌ته‌لایتی باشووری سودان ده‌کات.\nئه‌م هه‌وڵه هه‌زاران خۆبه‌خشی ده‌وێت، که‌سانی ئاسایی شاره‌زایی هونه‌ریشیان نه‌بێت - له‌شیکردنه‌وه‌ی وێنه‌ی سته‌لا‌یته‌کان که به‌دوای خه‌له‌ک و جێنشینی به‌رده‌وام و کاتیان ده‌گه‌ڕێت. گرووپه‌که ڕووپێوی به پانتایی 18 هه‌زار کیلۆمه‌تر دووجایان له 5 ناوچه باشوری سودان ده‌ستنیشانکردوه بۆ شیکردنه‌وه‌ی.\nره‌یانان پرایس به‌رێوه‌به‌ری یه‌که‌می به‌رنامه‌ی ڕوانگه‌ی باشتر بۆ جیهان له دیجتال گلۆب ده‌ڵێت چاودێران ده‌توانن جێنشینه‌کان و ڕێگاو نه‌خۆشخانه‌وه فڕۆکه‌خانه‌کان ده‌ستنیشانکه‌ن و له‌کاتی پێویستدا ئه‌و زانیاریانه به‌سوودبن.\nله‌جێگاکانی که‌ی جیهان له‌دوای که‌وتنه‌وه‌ی ڕووداوه سروشتیه‌کان وه‌ک ئاگر که‌وتنه‌وه و لافاو سودی زۆری لێ وه‌رده‌گیرێت.\nبه‌ڵام بۆ باشوری سودان گرنگی زیاتری هه‌یه، له و5 ناوچیه زیاتر له 100 هه‌زار که‌س ناچار کراون له‌ماڵ و حاڵی خۆیان دوورکه‌ونه‌وه، له‌ڕێگای وینه‌کانه‌وه ده‌توانرێت گردبوونه‌وه‌ی خه‌ڵکی و پێداویستیه‌کانیان ده‌ستنیشان بکرێت و پلانی هاریکاریان به خواردن و پێداویستی بۆ دانرێت.\nدجتاڵ گلۆب تۆرێک سه‌ته‌لایتی ڕزلووشنی به‌رزی هه‌یه، له‌ڕێگایه‌وه هه‌زارن وێنه‌ی ناوچه‌که‌ی کۆکردوه‌ته‌وه، چاودێری زیانه‌کان و ئاواره‌بونه‌کان ده‌کات. وێنه‌کان به ساڵی 2015 به‌راورد ده‌که‌ن و بۆ تێگه‌یشتن له‌و یارمه‌تیانه‌ی دراون تاچه‌ند سوودی هه‌بوه.\nسپه‌یس ئێکس یه‌که‌م که‌بسولی دووباره به‌کارهێنانه‌وه‌ی بۆ ئاسمان نارده‌وه.\nکۆمپانیای سپیس ئێکس یه‌که‌م که‌بسولی بارهه‌ڵگری دووباره به‌کارهاتووی بۆ بنکه‌ی ئاسمانی نوێوده‌ڵه‌تی نارده‌وه، له‌هه‌وڵێکدا بۆ که‌مکردنه‌وه‌ی تێچوونی ئه‌و جۆره ئه‌رکانه.\nداوی ئه‌وه‌ی بۆ دوو ڕۆژ به هۆی باوبۆرانه‌وه هه‌ڵدانی دواکه‌وت، ئه‌م کوبسوله به مووشه‌کی فالکۆن بۆ ئاسمان نێردرایه‌وه، بڕیاره ڕۆژی دووشه‌ممه له‌ئاسمان بگاته بنکه‌که، به‌مه‌ش یه‌که‌م که‌بسوله دوای به‌کارهێنای پێشتر دووباره به‌کاردێته‌وه.\nکه‌بسووله‌که هه‌مان که‌بسولی پێشووه، به‌ڵام هه‌ندێک گۆڕانکاری تێداکراوه، وه‌ک به‌رگی به‌رگری سوتانی گۆڕاوه که له‌هاتنه خواره‌وه‌ی پێشوودا بۆ زه‌وی به‌سووتانی زیانی پێکه‌وتبوو.\nله‌م هه‌ڵدانه‌دا ئه‌وه‌ی له‌باریدا هه‌یه بریتیه له 2720 کیلۆگرام له شمه‌ک، وه‌ک خانه‌ی وه‌زه‌ی خۆر و دۆزه‌ره‌وه‌ی ئه‌ستێره‌ی نیتۆرنی و مشک و مێشوله و پێداویستی جۆراوجۆر.\nنه‌ته‌وه یه‌کگرتوه‌کان ئوسترالیا ئاگه‌دارده‌کاته‌وه و ده‌ڵێت تیره‌ی به‌ردینی که‌نار ده‌ریا بپارێزن.\nڕێکخراوی یونسکۆ له نه‌ته‌وه‌یه‌کگرتوه‌کان که ڕێکخراوێکه پارێزگاری له که‌لتوری ڕۆشه‌نبیری ده‌کات، داوای له ئوسترالیا کرد ده‌ستوبرد بکات له هه‌وڵه‌کانی بۆ ڕزگارکردنی به‌ربرستی به‌ردینی گه‌وره‌ی که‌نار ده‌ریا و له‌مباره‌یه‌وه ووتی له‌وانه نیه به‌داهاتوویه‌کی دووریش باشبوون به‌خۆیه‌وه ببینێت.\nیۆنسکۆ ئاگاهیدا پرۆژه‌ی خه‌مڵاندنه‌وه‌ی بێگه که‌لتوریه‌کانی جیهان ئه‌وه‌ی له کۆبونه‌وه‌ی کراکۆڤ له پۆڵه‌ندا له مانگی 6ی ڕابردوودا به‌ڕێوه‌رچوو، په‌ره‌وپێشچوونی ئامانجه‌کانی له ده‌ریاکاندا خاوه و ئوسترالیا مه‌ترسی ئه‌وه‌ی هه‌یه تا ساڵی 2050 ئامانجه‌کانی به‌ده‌ست نه‌یه‌ت.\nناوه‌ندی که‌لتوری جیهانی و یه‌کێتی نێوده‌ڵه‌تی بۆ پارێزگاری له سروشت و سه‌رچاوه‌کانی ڕوانگه‌ی وایه جێبه‌جێکردنی پلانه‌که پێویستی به خێراکردنیه‌تی بۆ دڵنیابوون له به‌ده‌ستهێنانی ئامانجه مامناوه‌نده‌کان و دڕێژخایه‌کانی به‌هاتنی ساڵی 2050.\nله‌ئێستادا بوونی ئه‌و هێڵه له‌ده‌ریادا بۆته هۆکاری ڕاکێشانی تۆرستان بۆ دیمه‌نه جوانه‌کانی له‌ژێر ده‌ریادا که له‌بونه‌وه‌ری قه‌وزه‌شێوه پێکدێت و ژینگه‌ی ده‌ریا ده‌پارێزن .\nئه‌وهێڵه‌ی ده‌ریا به‌هۆی گۆڕانکاری له که‌ش و هه‌وادا و ڕاوه ماسی و په‌ره‌سه‌نده‌کانی له‌که‌نار ده‌ریادا ده‌کرێت مه‌ترسی له‌سه‌ره. له‌دووساڵی ڕابردوودا ئه‌و هێڵه به‌هۆی گۆڕانکاریه‌کان زیانی زۆری پێگه‌شتوه‌و له‌گه‌ڵ ئاوی ده‌ریا ئاوێته ده‌بێت و به‌به‌رد ده‌بێت.\nبه‌رنامه‌ی زانست و ته‌کنه‌لۆجیا 06-05-2017


چیرۆکی فەرماندە (٤) - قەڵەم\nتاریخ ایجاد در سه شنبه, 27 آبان 1399 19:29\nشەو درەنگان دوو پشیلە لەسەر حەساری نزیک ژووری نووستنەکەی لێیان بوو بە شەڕ. دەنگی میاو میاوی نزم و تووڕە و درێژیان کە کتوپڕ دەبوو بە زریکەیەکی ترسناک و گوێی دونیای کەڕدەکرد، لە پەنجەرە نیوەکراوەکەوە گوزەری دەکرد و خۆی بە هەمان هێزەوە دەگەیاندە ژوورەکە. رابوو. ئەمە فەرماندەی بیری سەردەمی منداڵی دەخستەوە، کاتێک لە گەڕەکێکی قەراغ شار لە خانوویەکی کۆندا دەژیان. گەلێک ساڵ لەوە پێش. لەبیری دێت ئەو ساڵانە سەگ و پشیلە یەکجار زۆر بوون. سەگ وەک مرۆڤ بەناو کووچە و کۆڵاناندا تەراتێنیان بوو و حەوشە و دەرکەوبانەکانیش پڕی پشیلە بوون. دەهاتەوە بیری شەوێک پشیلەیەکی رەش و پشیلەیەکی سپی لە سەر دیواری حەوشەکەیان لێیان بوو بە شەڕ و خەویان لە گەڕەک و بەتایبەت لە باوکیان شێواند. باوکی کە ماندووی ئیش و کاری رۆژانە بوو، تووڕە بە تێڵایەکەوە دەرپەڕییە حەوشە، ئاوقایان بوو و پەرتەوازەی کردن. باوکی لەم جۆرە کاتانەدا چەند غەریب دەینواند. هەندێ کردار هەیە گەورەکان نابێ قەت لە ژیانیاندا بیکەن. چەند منداڵانە دەینواند. فەرماندە هەستی دەکرد هەتا چەندین رۆژ دووای ئەمە، جوێنەکانی باوکی لە حەوشەکەدا دەهاتن و دەچوون. ئەم لە ژوورەکەی تەنیشتەوە ئاگای لێبوو باوکی هەتا خەوی لێ دەکەوتەوە هەر پرتە و بۆڵەی دەهات و هەر جوێنی دا. دایکی چەند جار دەنگی دا "پیاوەکە بنوو!"، بەڵام بێسوود بوو. بۆ سبەی لە کاتی ناشتا بە ژنەکەی گوتبوو گەر رۆژێکی لە ژیانا مابێ ئەوا بۆ پشیلەی دەمێنێ! دایکی پێی گوتبوو ئەیەڕۆ پیاوەکە ئەم قسانە چییە! باوکی نەڕاندبووی پشیلەی نیوەشەو شوومە. شووم!\nفەرماندە دێتەوە بیری قەدیم زۆر باسی شووم و شتی لەم بابەتە دەکرا. ئەو کە لە کاتی شاخ ئەم جۆرە قسانەی هەر لە بیرچووبووەوە، بە پێی رووداوەکانی ئەم چەند رۆژە، خۆبەخۆ قیڕەی نیوە شەوی ئەم پشیلانەی جۆرێک بە وشەی "شووم"ەوە پێوەندی دا. ئاخر نەدەکرا لە دووای هەم هەموو ساڵە هەر لە خۆوە کتوپڕ ئەم زریکە ترسناکە گەڕابێتەوە. بە ئارامی لەناو جێگاکەی هاتە دەرەوە و بەرەو پەنجەرەکە رۆیشت. ئەوسا لە تاریک و روونی شەو بە سەر دیوارەکەوە تارمایی هەیکەلی دوو پشیلەکەی بینییەوە. وادیارە هەندێ شت لە ژیاندا گەر زەمین و زەمانیش ژێرەوڕوو بن هەر ناگۆڕێن. لای ئەم پشیلانە ژیان هەر وەک ساڵی ساڵان بوو. وەک بڵێی دیکتاتۆر هەر مابێ و قەتیش راپەڕین نەکرابێ. فەرماندە بیری باوکی کردەوە کە گەلێک ساڵ لەوە پێش مردبوو. روخساری هاتەوە بەرچاوی. ئەو رۆژەی ئەم رۆیشت و رووی لە شاخ کرد، پێی گوتبوو ناڵێم کەری، بەڵام ئاقڵیش نیت! لەبیری دێت باوکی حەزی بە ژیانێکی ئارام و بێ دەردیسەر بوو. کڵاوی لە کڵاوی کەس گیرنەدەکرد. بەیانیان بەو کۆڵانەدا چۆن دەڕۆیشت و لەوسەری وندەبوو، ئێوارانیش هەر بەو شێوازە دەردەکەوتەوە و دەهاتەوە. لای باوکی حکومەتەکان هیچ جیاوازییەکیان نەبوو. ئەوان لەوێ بوو چونکە خەڵکی لەوان کەرتر بوون. فەرماندە بیری وشەی کەر دەکاتەوە. بەشێوەیەکی سەرسوڕهێنەر بە ئەو ئەنجامە دەگا کە هەر لە هەوەڵین رۆژەکانی ژیانییەوە ئەم بوونەوەرە گەمژە و کەلەرەقە چارەنووسی بە چارەنووسی ئەوەوە گرێدرابوو. باشە گەر وانیە بۆ باوکی ئەوەندە لەم کەلیمەیە کەڵکی وەردەگرت. بۆ ئەوەندە ناوی کەری لەسەر دەم بوو؟ فەرماندە لە تاریکیی شەو دەڕوانێ. وادیارە ژیان دەبێ بەردەوام بێ بۆ ئەوەی مرۆڤ مانای هەندێ لەو شتانەی وا کاتی خۆی لە قۆناغەکانی زووتری تەمەندا روودەدەن، باشتر بۆی دەرکەون. کەواتە جاری وایە رووداوەکان پێشدەکەون، بەڵام مرۆڤ لێیان تێناگا. کەواتە هەموو شتێک لەم ژیانەدا بەیەکەوە پێوەندییان هەیە و لە راستیدا هیچ شتێک لە خۆوە روونادا.\nپشیلەکان هەر بەردەوام بوون. سەیر ئەوە بوو هەتا ماوەیەکی باش بەڕووی یەکتریدا دەیانقیڕاند هەتا سەرئەنجام یەکیان دەبەزی و رێگای بۆ ئەوی تر چۆڵدەکرد. گەڕانەوەیەک لە ئارادا نەبوو، یەک دەبا لادا و دەرچێ. فەرماندە دەمانچەکەی راکێشا و چەند فیشەکی ئاراستەی پشیلەکان کرد. پشیلەکان یەک بە خۆیان داچڵەکان و هەر کامەو بە لایەکدا رایانکرد. ئەوسا بێدەنگییەکی سەیر تەواوی وڵاتی داگرت. هەر لەم ساتەوەختەدا بوو فەرماندە کتوپڕ بەو ئەنجامە گەیشت کە دەکرێ لێرەیش مەنتقی شاخ بەردەوام بێت. مەگەر لەوێیش هەروانەبوو. مەگەر لەوێیش هەر ئەمانەی وا ئەم چەند رۆژە سەردانیان کردبوو، نەبوون. باشە بە هاتنی ئەوان چی گۆڕابوو. بێگومان هیچ. جگە لەمە ئەگەر ئەمانە و ئەوانی تریش نەبوونایە مەگەر دیکتاتۆر دەڕووخا. بێگومان نا. تازە با خەڵکی راپەڕینیشیان کردبێ، بەڵام ئەوانیش بە بێ یارمەتی دەوڵەتان هیچیان پێ نەدەکرا. دیکتاتۆر رووخابوو لەبەر ئەوەی لە راستیدا دۆستەکانیان رووخاندبوویان نەک فەرماندە و هەڤاڵان و جەماوەر. بگرە لە بنەڕەتدا هەر سەردەمی راپەڕین و شتی لەم بابەتە تەواوبووەو کەواتە گەر وایە بۆ ئیتر خەمی ئەوە بخۆم کە خەڵکی کردیان و ئێمە دوواتر گەیشتین. فەرماندە دەستێکی راوەشاند. رازی لەم بیرانەی چووەوە سەر تەختەکەی و پاڵکەوت. سەیری سەقفە تاریکەکەی کرد. بە دەنگی بەرز بە خۆی گوت کەواتە هەتا ئێمە هەین دەبێ مەمنوونی ئەمانە بین و نابێ لە بیریان بکەین، نا، نابێ، مرۆڤ نابێ سپڵە بێ، ئێمە نەتەوەیەکی بەشەرەفین و تف لە رووی دۆستان و ئەوانەی وا رۆژێک لە رۆژان یارمەتییان داوین، ناکەین. فەرماندە بە بزەوە بە سەر شانی راستیدا کەوت و دەستی خستە ژێر سەری. یادی بەخێر، لە شاخ هەمیشە ئاوا دەخەوت. لە ژێر ئەستێرەکاندا و لە ناو دۆڵە تاریکەکاندا. چاوەکانی سەر یەک خست. نا نابێ ئەوەندەیش شتەکان لە خۆی قووڵ بکاتەوە. مەگەر ئەوەتەی دونیای سیاسەت هەیە هەر ئاوەها نەبووە. رۆژە سەختەکان هەمیشە ناوی خۆیان بە خۆیانەوەیە. لای فەرماندە لە جیهانی سیاسەت هەموو رۆژێ رۆژی سەختە. مرۆ جاری وایە بە دەستی خۆیەوە گیردەخوا جا وەرە وڵاتێک بێنە بەر چاوی خۆت. گەر جاری وایە ئەوەی نەکەی کە تەنانەت خۆت حەز ناکەی بیکەی ئەوا قەت خۆت مەهاوە سیاسەتەوە. کەواتە باشتر ئەو دۆستانە ئاوەها بێ پرس هاتن. ئەوان ئێمە لەبیرناکەن، جا با ئێمە زۆریش سەرقاڵ بین. سوپاس،... سوپاس! لە خۆوە نیە هەموو ئەم ساڵانە لە گەڵمان بوون. فەرماندە ئەمجارە خۆی بەسەر شانی چەپدا دەخا، بەڵام هەر بێ فایدەیە. داڵغە و بیرە ناوەختەکان ناهێڵن بخەوێ. لە شاخ سەرەرای ئەو هەموو مەترسی و داڵغەیەیش کەچی ئاسان خەوی لێدەکەوت! لە حەوشەوە گوێی لە دەنگی دوو نیگابانەکەیە کە بە ئەسپایی پێکەوە قسەدەکەن. باسی شەڕەپشیلەکە و تەقەکەی ئەم دەکەن. یەکیان دەڵێ ئەم پیاوە هەمیشە شتێکی تایبەتی لایە،... شتێکی نوێ و سەرنجڕاکێش. ئەوی تریان دەڵێ لەخۆوە نەبووە بە فەرماندە،... دەبێ رازێک لە پشت ئەمەوە بێت. ئەستێرەیەک رادەخوشێ و بەستێنی تاریکی ئاسمان لە شووشەیەکی پەنجەرەکەدا دڕدەدا. وادیارە شتەکان ناهێڵن ئۆقرەبگرێ و بخەوێ. هەڵدەستێ و دەچێ یەکێک لە چاویلکە رەشەکان دێنێ و دەیکاتە چاوی و پاڵدەکەوێتەوە. ئیستا زۆر باشترە. دونیا دوو قات تاریکترە. رەنگە سێ یان چوار قاتیش. دەبێتە تاریکە سەلاتی ناو چیرۆکەکان. با ببێ. گرینگ ئەوەیە بخەوم.\nچەند خولەک دووای ئەمە دەنگی پرخەی فەرماندە ژوورەکە پڕ بە خۆی دەتەنێ.\nدراوسێی یەکەم حەزی بە شتی خشکەیە. هەر لە سەرەتایشەوە وابوو. دەم بە هاوار نەبوون. نوێنەرەکانیان لە قسەکردندا ئارام دەدوان، دەنگیان یەکجار نزم بوو و بە کاوەخۆ وشەکانیان بەڕەڵڵا دەکرد. وەک بڵێی کەسێک گوێی لێیە و لە راستیدا نابێ گوێی لێ بێ. راستییەکەی ئەوە بوو قەت کەسیشی لێ نەبوو، هەر ئەوان و فەرماندە و هەڤاڵان بوون. فەرماندە هەمیشە بە شێوەی ئاخافتنیان سەرسام بوو. خۆی و هەڤاڵان یەکجار دەنگیان زل بوو، کە لەگەڵ یەک دەدوان دەڵێی بە ئەم بەراوبەری دۆڵێکەوە بوون. تازە ئەو وشانەیش وا کەڵکیان لێوەردەگرت یەکجار کەمتر بوون لەو وشانەی وا دراوسێی یەکەم قسەیان پێدەکرد. رەنگە هی ئەوە بوو زمانی ئەوان دەوڵەمەندتر بوو، یان رەنگە هی ئەوە بوو ئەوان خوێندەوارتر بوون. فەرماندە بە ئەزمون دەیزانی ئەوانەی لەسەرەخۆن ئیشیان باشتر بڕدەکا. لەبەر ئەوەی زیاتر بیری لێدەکەنەوە جوانتریش کاروبارەکانیان رێکدەخەن. بەڵام نا، بەڕاستی وشەکانی ئەوان جۆراوجۆرتر و رەنگاوڕەنگتر بوون، هەرچەند یەکجار کەلیمەی عەرەبیشی تێدابوون.\nدراوسێی یەکەم تەنیا لەسەر ئەوە پێیان دادەگرت کە پێوەندییەکانیان وەک جاران رابگرن و بەتایبەت رێگای هاتووچۆی نێوانیان ئاسانتر بێت لە جاران. داوای ئیزن و بەرگەی تایبەتیان کرد. هەروەها داوای قونسولێکیشیان کرد. دیارە مامەڵەی بازاڕ و بازرگانی لە جێی خۆی کە لایان شتێکی یەکجار ئاسایی و تایبەت بوو، داوای کردنەوەی مزگەوتێکیشیان بۆ خۆیان کرد. وتیان کە دێن دەبێ شوێنێکیان هەبێ بۆ نوێژکردن. فەرماندە ئەمانەی لەلا یەکجار ئاسایی بوو. بگرە بۆخۆیشی پیشنیاری کرد رێگای گشت و گوزاریش بکرێتەوە و لە بواری پزیشکی و داوو دەرمانیشدا بتوانن لە وڵاتی دراوسێی یەکەم کەڵک وەربگرن. نوێنەرەکان وەک هەمیشە بە ئارامی قبوڵیان کرد و هەر بەو ئارامییەیش کۆمەڵێک کاغەزیان پێکەوە واژۆکرد.\nبەڵام دراوسێی دووهەم بە پێچەوانەی دراوسێی یەکەم بەخشکە نەبوون. گەلێک دەم بە هاوار بوو. تەنانەت لە کاتی قسەکردنیشدا دەرفەتیان بە کەس نەدەدا. پەلەپەل دەدووان و وشە بە وشە دەیگوت رێم بکە! ئەوان داوای ئەوەیان دەکرد بتوانن چەند بنکەی سەربازی و مەخابەراتی لە ناوچە ستراتیژەکان و لە نزیک هەندێ لە شارەکان بکەنەوە. هەروەها داوای بەشێکی گرینگی بازاڕیان کرد و گوتیان دەبێ هەرچی پارەیە هەتانە لە بانکەکانی ئێمە دایانبنێن. فەرماندە ئەگەرچی بە شێوەی ئاخافتنیان یەکجار قەڵس بوو و کردنەوەی بنکەی سەربازیی بە پیشێلکردنی سەروەریی خۆی دادەنا، بەڵام لای خۆی گوتی چش سەگ خواردی. بۆیە کاغەزەکانی ئەوانیشی وەک ئەوەی یەکەم بەئاسانی واژۆکرد و بە گەرمی دەستی لەگەڵ لێدانەوە و ماڵئاوایی لێکردن. ئەو کۆپتەرەی نوێنەرەکانی دەبردەوە، تەپوتۆزێکی وەهای کرد نەبێتەوە. بەشێک لە هاوڕێیان لەگەڵ ئەوەی ئاوێکی زۆریان بە قوڕگدا کرد و بە کۆکینی زۆر بەشێکی بەرچاوی تەپ و تۆزەکەیان فڕێدایە دەرەوە، بەڵام هەتا چەند رۆژ دوواتر لە کۆکین هەر بەردەوامبوون. بە بینینی پەلەپەلی ئەوان، فەرماندە بیری نوێنەرەکانی دراوسێی یەکەم کەوتەوە کە چەند بە ئارامی سوار سەیارەکانیان ببوون و هەر بەو شێوازەیش چەندە بە ئارامیش دوورکەوتبوونەوە.\nبۆ رۆژی دوواتر فەرماندە لە ژووری کارەکەی لە بیری هۆکارەکانی جیاوازیی هەڵسوکەوت و شێوازی ئاخافتن و داواکارییەکانی ئەم دوو دراوسێیەدا بوو کە کتوپڕ تەلەفۆنەکە زەنگی دا.\nـ ئەلۆ بەڵێ،... فەرموو!\nـ هەڵاو،... هەڵاو،... ئای ئەم سەڕڕۆکی یوو ئێس ئەی. ئای... واتە من جۆرج دەبڵیو بووش ێم،...\nئەوەی پشت تەلەفۆنەکە لە چاوی وشەکانی تر وشەی 'جۆرج دەبڵیو بووشە'کەی زۆر ئاسانتر بۆ دەهات. فەرماندە وشک بوو. سەرەتا لای وابوو یەکێک لە هەڤاڵە نزیکەکانی گاڵتەی پێدەکا، بەڵام شتێک لە دەروونەوە پێی دەگوت نا، پەلە مەکە،... بەردەوام بە!\nـ هەڵاو،... هەڵاو،... ئار یو لەوێی؟ کەن ئای قسە لەگەڵ فەڕڕمەندە بێکەم،... کەن ئای؟\nفەرماندە رەپ هەستایە سەرپێ. باوەڕی نەدەکرد. یەعنی دونیا عەمری نەمێنێ وای لێهاتووە سەرۆکی زلهێزترین وڵاتی جیهان لەو سەری دونیاوە تەلەفۆنی لێهەڵبگرێ و زەنگی بۆ بدا! نا، شتی وا نابێ،... بەڵام،... بەڵام راوەستە بۆ نابێ! فەرماندە ئەم بیرانەی دەکردەوە و هاوکات بە شوێن ئەو رستە و کەلیمانەدا دەگەڕا کە شیاوی وەها کاتێک بن. ئەو کە یەکجار خۆی بە قەرزداری ویلایەتە یەکگرتووەکان دەبینی، گوتی:\nـ قوربان سڵاو، لە خزمەتداین، (لێرەدا بیری فیلمە ئینگلیزییان کەوتەوە) ئای،... ئای لۆڤ یوو،... بە خۆم و ماڵ و منداڵەوە، بە ساقەت بین، بەساقەی ئەو دەمەت بم، بەساقەی فڕۆکەکانت کە دیکتاتۆرەکەی هەراسان کرد و راوی نا،... نیشتمانت رزگارکرد، مێژووت خوڵقاند،... ئەلۆ، ئەلۆ،... قوربان دەنگم دێ، گوێت لێمە،... ئەلۆ!!\nبە شێوەیە فەرماندە کەوتە گفتوگۆیەکی دە دەقیقەیی لەگەڵ جۆرج بووش. جۆرج بووش ئاگاداری کردەوە کە دەوڵەتی ئامریکا دەیەوێ چەندین بنکەی گەورە و بچووکی سەربازی بکاتەوە، هاوکات لەگەڵ دوو بنکەی مەخابەراتی، هەروەها فڕۆکەخانەیەکیش تەنیا بۆ کۆپتەرەکانی. فەرماندە کە نەیدەتوانی باوەڕ بەمە بکا، زۆر بە خۆشحاڵی قبووڵی کرد و لە دووای چەند چرکەیەک تەلەفۆنەکە لەو سەرەوە هەر بەو خێرایی و چاوەرواننەکراوییەوە خۆی بە دەفتەری کارەکەیدا کردبوو، داخرا و بێدەنگ بووەوە.\nفەرماندە هەروا سەیری تەلەفۆنەکەی دەکرد. واقی وڕمابوو. چەند خەبەرێکی خۆش بوو! قیڕاندی هەڤاڵان بێن. هەڤاڵانیش بە بیستنی ئەم هەواڵە یەکجار دڵخۆش بوون. یەکیان ئەوەندە شاگەشکە ببوو کە دەستی کرد بە پلکە لێدان و بەدەمییەوە دەنگی هەڵبڕی "کەی دێتەوە کەی دێتەوە کاتی لاویم کەی دێتەوە..." هەڤاڵان تێکڕا لەگەڵ فەرماندە دەستیان کرد بە پێکەنین. پێکەنینێک کە چەندین دەققەی خایاند. ئەوسا کتوپڕ هەموویان بە بینینی روخساری فەرماندە کە رێک لە ناوەڕاستی پێکەنینەکەیاندا گرژ و مۆن ببوو، راوەستان. قوربان چی بووە، بیر لە چی دەکەیتەوە؟ فەرماندە خێرا وەڵامی نەداوە. هەستا و چووەوە بەر پەنجەرەکە. لە دەروونی خۆیدا حسێبی ئەوەی دەکرد گەر وڵاتی دراوسێی دووهەم و یو ئێس ئەی بەم شێوەیە سوپا دابەزێنن و دراوسێی یەکەمیش وەک هەمیشە بە خشکە و لە ژێر ناوی شتی تردا ئەویش بەشی خۆی بپچڕێ، ئیتر چی بۆ ئەو و هەڤاڵان دەما! مەگەر ئەم نیشتمانە بەشی چەند دەوڵەت دەکا. ئەو ئەوەی دەزانی گوندێک قەت ناکرێ هاوکات خاوەنی دوو کوێخا بێت، چما ببێ بە سیان و بە چواریش. شتێک هەڵە بوو. جا چ دەبوو لە دراوسێی یەکەم و دووهەمی راسپاردایە کەمێک لە جۆری پێوەندییەکانیان دەگۆڕن بە حوکمی ئەوەی دۆخێکی تازە هاتووەتە پێشەوە. بەڵام هەرچەند ئەمەیشی دەهێنا و دەبرد دەیبینی ناکرێ. فەرماندە دەیناسین. دەیزانی زۆر شتیان لەدەست دێت. دراوسێ بوون و هەتاهەتایە لێرە لە بن گوێیدا دەمانەوە. ئەو کە ساڵانی ساڵ لە سیاسەتدا دەهات و دەچوو بیری بە هەموو لایەکدا چووبوو ئەمە نەبێ. داواکارییەکان ئەگەرچی بەڕواڵەت لە داواکاری دەچوون، بەڵام راستییەکەی زیاتر لە سەپاندنیان دەکرد. برابەش بوون. وەک بڵێی دەڵێن دێین و تۆیش چارێکت نیە جگە لە قبوڵکردنی. چاوەکانی فەرماندە هەتا دەهات بچوک و بچوکتر دەبوونەوە. یەکێک لە هەڤاڵان کە لای وابوو خەوی دێت ناردی چاییەکی خەستی بۆ بێنن. هێشتا شەو گەنج بوو و بۆ خەو زوو.\nبەڵام،... بەڵام راوەستە بۆ ناکرێ؟! ئەمەی لەبەر خۆیەوە گوت و هەستایەوە سەرپێ. ئەوسا بە دەنگێکی بەرز رووی لە هەڤاڵان کرد و گوتی بینایەکی چەند قاتی هەرە گەورە بێننە بەر چاوتان. بینایەکی سپی بە ژوورە گەورە و بچووکەکانییەوە، باشە ناکرێ هەر کەسەو لە قاتێکیدا یاخود لە ژوورێکیدا بژی و ئیتر تەواو، ها ناکرێ؟ با بێگومان دەکرێ، دەکرێ باشیش دەکرێ. ئەم بینایە سەهمی هەموومانی تیایە، بە چاک و خراپەوە، ئیتر وەهایە،... داخۆ وانیە؟ ئەو هەڤالەی فەرماندە لە بەردەمیدا راوەستابوو و زیت زیت لە چاوەکانی دەڕوانی نەیزانی چی وەڵام باتەوە، بەڵام شتێک لە دەروونەوە پێێ گوت دەبێ بڵێ قوربان وایە، گوتی قوربان وایە. فەرماندە گوتی بێگومان وایە، یەعنی دەبێ وایش بێ. کەواتە هیچ خەمێکمان نیە، ئەم وڵاتە بەشی هەموومان دەکا، هەم بەشی دراوسێکانمان و هەم دۆستەکانی ئەوپەڕی دەریایشمان. پێم وابێ زەوی لەوە بچووکترە بتوانین بەشێوازی جاران دابەشی بکەین.\nفەرماندە جاری وایە حەزی گەشتێکی حیزبیانە یان وەک هاوڕێیان دەڵین گەشتێکی نیشتمانی دایدەگرێ، چل تڕۆمبیل بەو چەکدارانەوە کە پانتۆڵ و ئاڵاکانیان بەدەم باوە دەشەکێنەوە رێکدەخا و زۆربەی شەقامەکانی شار بەسەردەکەنەوە. رێگا بەرناکەوێ. بۆ ماوەیەکی باش جموجۆڵی ئاسایی رادەوەستێ. هەندێ لە سەیارەکان ئەوەندە جامەکانیان تاریکن کە کەس نازانێ فەرماندە لە ناو کامیاندا دانیشتووە. بەڵام ئەمە گرینگ نیە، نومایشەکە ئەوەندە مەزنە کە کەس ناتوانێ لە قەراخ جادە رانەوەستێ و سەیری ئەم کەرنەڤاڵە سیاسی ـ سەربازییە دەگمەنە نەکا. زۆر کەس خوێنیان دێتە جۆش و دەستیان دەکەن بە مشت، بەرزی دەکەنەوە و رایدەوەشێنن. لێرە و لەوێ دروشمەکان هەوا دڕپێدەدەن. ئەو سروودانەی وا لە بڵیندگۆی هەڤاڵانەوە بڵاودەبنەوە ئەوەندەی تر جەوەکە گەرم دەکا و حیماسەتێکی سەیر نیشتمان لە خۆیدا دەنوقمێنێ. هەڤاڵان بە چەکەکانیانەوە و هەندێکیشیان بە چاویلکە رەشەکانیانەوە چەند بە هەیبەت دەنوێنن. هەستدەکەی تەواوی مێژوو هەستاوەتە سەرپێ. راستە، جاری وایە دەکرێ مێژوو لە یەک چرکە یان چەند چرکەدا کۆبێتەوە. ئەمڕۆ یەکێک لەو چرکانە بوو. نەفەرێک لە قەراخ جادە، کە بە جل و بەرگەکەی پێدەچێ پینەچی بێت، خۆی دەگەیەنێتە ئەوانی تر و دەڵێ "پیاو ئاوا نێرەکەر نەبێ فایەی چییە!" ئەوی تر دەڵێ "بەخوا راستدەکەی، ژیان بە نێرەکەربوونەوە خۆشە، چما ماکەر و ژیان!" بەم شێوەیە نێرەکەرەکان هەتا ماوەیەکی چاک بە ناو شاردا سووڕدەخۆنەوە و تەنیا لە دووای ئەوەی پەیامێکی گرینگ بۆ فەرماندە دێ بڕیاردەدەن بەرەو ماڵەوە و بەرەو بنکەکانیان بگەڕێنەوە. ئەمڕۆ یەکێک لەو رۆژە مەزنانە بوو کە خەڵکی شار قەت لەبیری ناکەن. قەت قەت.\nدەمەو ئێوارێ لە دووای ئەوەی فەرماندە لە تەشتێک ئاوی گەرمدا قاچەکانی بۆ دەشۆن و بۆ رەوینەوەی ماندووییش جوان جوان بۆی دەشێلن، ئەو هەڤاڵەی وا جارێکیان باسی کۆڕی رۆشنبیرییەکەی کردبوو دێت بۆ لای و هەواڵی سەیری بۆ دەگێڕێتەوە. دەڵێ قوربان ئەو کۆمەڵە گەنجە تەواو شووڵیان لێهەڵکێشاوە، هەرچییان بەدەما بێت دەیڵێن. دەڵێ خەڵکێکی زۆریشیان لێ کۆدەبێتەوە. خەریکی داشۆردنی ئێمەن و دەیانەوێ خەڵکیمان لێ ساردبکەنەوە، بۆیە هەرچۆنێک بێت دەبێ پێشیان پێبگرین. دەڵێ بە گوێرەی هەواڵنێرە نهێنییەکانمان ئەوانە لە ماڵەوە کتێبخانەی یەکجار گەورەیان هەیە و بەردەوامیش هەر کتێبیان بۆ دێت. یەکێکی تر لە هەڤاڵان دەنگ هەڵدەبڕێ کە قوربان بە خۆشییەوە هەر لە سەردەمی شاخەوە بەشی مەخابەراتمان هەیە و خەڵکێکی باش ئیشمان بۆ دەکەن، جا گەر ئیزنت لەسەری بێ دەتوانین بە شەو و رۆژێک کۆیان بکەینەوە. فەرماندە دەچێتە بیرەوە، ئەوسا دەپرسێ داخۆ ئەوانە لایەنگری لە لایەنێکی تایبەت دەکەن یاخۆ هەر پێیان خۆشە رەخنە بگرن و قسان بکەن. هەڤاڵان دەڵێن تا ئەو جێگایەی ئێمە دەزانین نەوەڵڵا سەر بە هیچ شوێنێک نین، هەڵبەت تاق و تەرایان نەبێ کە کۆن کەمێک سەریان لەم حیزب و ئەو حیزب دەخورا. فەرماندە دەپرسێتەوە داخۆ لە قسەکانیاندا بە گشتی لە قسە و باسەکانی ئێمە دەردەچن، هەڤاڵان دەڵێن نەوەڵڵا قوربان ە ناوەڕۆکدا هەر ئەوانەی ئێمە دەڵێنەوە بەڵام بە شێوازێکی تر. خۆیان گوتەنی بە شێوەی رۆشنبیرانەی و نوخبەوی. فەرماندە دیسان بێدەنگ دەبێتەوە، ئینجا دەڵێ لێیانگەڕێ با کۆڕبگرن و قسەی خۆیان بکەن! هەڤاڵان بە سەرسوڕمانەوە سەیری یەکتر دەکەن. فەرماندە بە بزەوە دەڵێ گەر هاتنە لاتان بە رووی ئاوەڵاوە وەریانگرن و هەرچییان پێویست بوو بۆیان دابین بکەن، تەنانەت گەر کرا رۆژێک دەعوەتیشیان دەکەین، من دڵنیام کوڕی چاکن و لە قسەی ئێمە دەرناچن، لە منەوە نەسیحەت بێت بۆ ئێوە ئەوەی قسەی توند دەکا و بەڵام سەری بە هیچ شوێنێکەوە نیە و ناشیەوێ رێکخراوێک بۆ خۆی دروست بکا لە کۆتاییدا هەر ماڵی تۆیە، ماڵی تۆیش نەبێ لانیکەم ناهێڵێ لایەنی تر لەبەرامبەرتدا سەرهەڵبێنن.\nفەرماندە بە گوێرەی تەمەنی لەم جۆرە کەسانەی زۆر بینیبوو. بەتایبەت لە شاخ. ئەمانە لەو تاقمە خەڵکە بوون کە بە دڵگەرمی دەهاتن و کەچی هەر زۆر خێرایش سارد دەبوونەوە. خۆیان نەدەگرت، هەمیشە بێ ئۆقرە بوون، چاویان بۆ دیتنی کەم و کوڕییەکان یەکجار تیژبوون، بەڵام ئەوەی ئەوان دەیانگوت بۆ ئەوەی وەزعەکەی پێ چاک بکەن تەنیا خەون و خەیاڵێک بوو و بەس. بۆیە لە دووای ماوەیەک وندەبوون و جا یان لە ئەورووپا سەریان دەردێنایەوە یان دەگەڕانەوە و خۆیان تەسلیم حکومەت دەکردەوە و بێدەنگ لێی دادەنیشتن، دیارە هەمیشەیش شتێک بوو خۆیانی پێوە خەریک بکەن، بۆ وێنە شیعر، چیرۆک، نووسین و شتی لەم بابەتە. فەرماندە دەیزانی زۆربەی شاعیرانی نیشتمان لە ناو ئەم جۆرە کەسانەدا بوون. بگرە لە دڵەوە بەزەییشی پێیاندا دەهاتەوە، ئاخر بەستەزمانانە خۆشیان لێ وندەبوو و سەرگەردان بەم گەردوونەدا دەسووڕانەوە. هەروەها دەیزانی یەکجار حەزیان بە ژن و بە پارە و بە خواردنەوەیشە. یان جگەرە، حەک ماڵ وێرانانە چییان بە جگەرە دەکرد. دەم پیسیش بوون، لە ناو خۆیاندا یەکجار خراپ بوون و خوانەخواستە نەکا رۆژێ لە رۆژان ناکۆکییان تێ بکەوتایە، کوڕە هەر هیچیان بە یەکترەوە نەدەهێشت، وەک کەوڵی کۆن یەکتریان دەتەکاند. بەڵام هاوکات هەر زۆریش زیرەک بوون. فەرماندە دەیزانی ئەوان ویژدانی نیشتمانن، بۆیە دەبا هەر چۆنێک بێت دەبێ چاوی لێیان بێت و قەت نە بە تەواوی بیانتارێنێ و نە بە قسەیشیان بکا. تەنیا ئەوەندە دەستت بیانگاتێ و نەیانگاتێ. ئەوان کوڕی رۆژی تەنگانە نەبوون، لایان وابوو زۆر خێرا دەبێ شتەکان بە ئەنجامی خۆیان بگەن و بگرە دەبێ بێ هیچ چەشنە کەموکوڕییەکیش،... پەککوو لەم خێڵە عاجایبە!... پەککوو! جا ئیستایش کە سەردەمی شاخ تەواوببوو و هاتبوونەوە و ببوونە خاوەنی نیشتمان، فەرماندە دەیزانی زیاتر لە جاران بە توشیانەوە دەبێ، بەڵام ئەمجارە شار بوو و ئەم خێڵە دەم هەراشە دەیانتوانێ تەراتێنی خۆیان باشتر بکەن، شار شوێنی ئەوان بوو، ئەوان لێرە دڵنیاتر بوون؛ بەڵام فەرماندە دەیزانی لەبەر ئەوەی ئیستا ئەو و هەڤاڵانن حوکمڕانن و خاوەن پارە و خەباتی پڕ لە شانازیی رابردوون، جگە لەوە لەبەر ئەوەی جەماوەریان بە دەورەوەیە ئەم خێڵە ناتوانن ئەوەندە بەئاسانی لە بیریان بکەن و بۆیە زیاتر لە جاران بە دەوریاندا خولەخولیان دەبێ.\nلەم بیرانەدا بوو کە یەکێک لە هەڤاڵان دەمی هێنایە پێشەوە و بە گوێیدا چپاندی کە قوربان بێتەوە بیرت گەورەترین شاعیری زیندووی نیشتمانیش لەگەڵ خۆمانە! فەرماندە بە بیستنی ئەم قسەیە بزەیەکی هاتێ، باشە بۆ 'لێزانی دڵ شێواو'ی لە بیرکردبوو؟ باشە بۆ ئەوەندە گەمژە بوو ئەم شاعیرە مەزنەی کە هەموو ئەم ساڵانەی دووایی لە شاخ لەگەڵ هاوڕێیان کیواکێو و دۆڵاودۆڵی کردبوو، لە بیر چووبووەوە! سەیری هەڤاڵەکەی کردەوە و گوتی ئای ی ی کە وایە،.... ئای کەوایە! هەڤاڵەکە گوتی قوربان لە یەکێک لە کۆڕەکاندا نموونەی شیعری ئەویشیان دێنایەوە، زۆریان بەدڵ بوو! وادیارە لە ناویاندا خۆشەویستە فەرماندە بزەیەکی هاتێ. فرمانی دەرکرد لە چەند رۆژی داهاتوودا حەتمەن لێیان بگێڕنەوە و دەعوەتێکی باشیان بکەن، گوتی لە هیچ شتێک دەریغی نەکەن، خوێندەوارترین هەڤاڵەکانیش بانگ بکەن. ئەوسا بە بزەیەکەوە بیرمەندانە لەبەر خۆیەوە گوتی مەلای گوند بگرە و ئیتر خەمی خەڵکی ئاواییت نەبێ!\nسبەی دەمەو ئێوارە سوار سیارە بوو و سەردانی گەورەترین شاعیری نیشتمان 'لێزانی دڵ شێواو'ی کرد کە لە ماڵەوە لە باخەکەی دانیشتبوو و خەریکی حەسانەوە لە بن سێبەری درەختێکی سێو لە تەنیشت حەوزێکی گچکەدا بوو. بە چەندین کتێب و هەروەها دەفتەر و قەڵەمێکیش لە تەنیشتیاندا. لە دووای ئەوەی کەمێک قسەی خۆشیان بە یادی جاران گۆڕییەوە، فەرماندە گوتی کە مەبەستی لە ئەم سەردانە ئەوەیە پیشنیاردەکا هەموو بەرهەمەکانی خۆی لە دوو توێی چەند کتێبدا چاپ بکا و بیخاتە بازاڕەوە، گوتی کە ئیتر سەردەمی ئەوە هاتووە لە پچڕپچڕ بڵاوکردنەوەی ئاسەوارەکانی وازبێنێ و ئەمجارە بە شێوەی شیاو بڵاویان بکاتەوە. هەروەها گوتی بیری لە دامەزراندنی ناوەندێکی رۆشنبیری بۆ چاپ و بڵاوکردنەوەی کتێب و گۆڤار کردووەتەوە، وەها کە ئەو وەک گەورەترین شاعیری زیندووی سەردەم سەرۆکی بێت. شاعیری نیشتمان کە یەکجار بە بیستنی ئەم پێشنیارە بەرزانە گەشایەوە، دڵنیابوو لەوەی دەتوانن لە ئەمڕۆ بەدوواوە تین و گوڕێکی نوێ بە ئەدەبی نیشتمان بدەن، بەتایبەت لە بواری شیعر کە رۆحی ئەم میللەتەیە بگەنە ترۆپکێکی تر. ئەوسا شاعیر بەشێک لە قەسیدەیەکی درێژی خۆی کە چڕکردنەوەی خەباتی ئەم سەد ساڵەی دووایی میللەت لە گێڕانەوەیەکی مێژووئاسادا بوو بۆ فەرماندە خوێندەوە کە بەڕاستی هەستی فەرماندەی وەک هەمیشە هەژاند.\nبەپێچەوانەی پلانەکەی، فەرماندە زیاتر لەوەی کاتی بۆ دانابوو لە باخەکە لە لای شاعیرە هەمیشە قژ ئاڵۆزەکە کە پەیتا پەیتا جگەرەی بەبادەکرد، مایەوە. کاتێک هەستا بۆ ئەوەی بڕوات، گوتی خۆشحاڵم لە دووای ئەو هەموو ساڵە ژیانی دەربەدەری و بەدبەختی، ئیستاکە لە خانوویەکی ئاوەها کەشخە و گەورە بەم باغە جوانەوە دەژی؛ بەڵام راستی شتێک، باش بوو هاتەوە بیرم، هەفتەی داهاتوو هەڤاڵان دەعوەتییەکی گەورە دەکەن، هەندێ لە خوێندەواران و شاعیران و نووسەرانیان بانگ کردووە، ئەو مەجلیسە بێ تۆ هەر نابێ، بۆیە داوات لێدەکەم کە کاتی بۆ دابنێی و لەوێ بیت، لەوێ دەتوانی باسی پلانەکانی ئەمڕۆیشمان بکەی بۆیان، بێگومان ئەو شەوە هەنگاوێکی گەورەیە، پێم وابێ خەریکە بەرەبەرە دێتە دەستمان کە چۆن چۆنی بە شێوەیەکی باشتر ئیش و کارەکان رێکبخەین.\nشاعیری گەورەی نیشتمان کە بۆ بەڕێکردنی میوانەکەی هەستابووە سەرپێ، بەگرمی دەستی هەڤاڵە کۆنەکەی گووشی و گوتی کە بێگومان یەکەم کەس دەبێ دێت. گوتی سالانی ساڵە خەون بە وەها رۆژێکەوە دەبینێ. رۆژێک کە هەموو شاعیرانی وڵات پێکەوە باس لە گەورەیی فەرماندە و نیشتمان دەکەن.\nلە رێگای ماڵەوە یەکێک لە هەڤاڵان کە بە هۆیەکی نادیار یەکجار دڵی خۆش بوو، گوتی قوربان هەواڵێکی سەیر، بەڵام رووم نیە بیگێڕمەوە! فەرماندە کە دەیزانی سەرئەنجام هەر دەیگێڕێتەوە هیچی نەگوت و چاوەڕوان مایەوە. دیارە باسیشی نەکردایە هەر بەلایەوە گرینگ نەبوو. هەڤاڵەکە لە دووای چەند چرکەیەک کە پڕی بێ ئۆقرەیی بوو گوتی پیاو بەڕاستی قسەی سەیرسەیر دەبیستێ، خەڵکی ئەم وڵاتەی ئێمە هەمیشە خەڵکێکی قسەخۆش و دەم بە پێکەنین بوون، بۆیە بڕیان کرد و دوژمن نەیتوانی بیانتوێنێتەوە،... قوربان خۆ گەشتەکەی دوێنێت لەبیرە،... خەڵكی پێمان دەڵێن نێرەکەر،... دەڵین پیاو ئاوا نێرەکەرانە نەژی داخۆ ژیان کەی ژیانە!\nفەرماندە ئەوەندە خێرا لایکردەوە و لە هەڤاڵەکەی رووانی، ئەوەندە چاوە تووڕەکانی پڕی پرسیار و سەرسوڕمان بوون کە هەڤاڵ بەرگەی نەگرتن و رووی وەرگێڕا و لەو دەستفرۆشانە راما کە بە درێژایی جادە دەبینران. لە سەر کۆڵانێکیش کەرێک دەبینرا چڵکن و چەور بە بە بارە نەوتەوە کە لەبەر هەتاوی بێ بەزەیی هاویندا چین چین ئارەقی دەڕشت. کەرەکە چەند ئاشنا دەینواند.\nخێڵ و عەشرەتی فەرماندە یەکجار زۆر بوون. بۆخۆی قەت باوەڕی نەدەکرد ئاوەها لە سەرتاسەری نیشتماندا گەرایان خستبێ. ئەمە ئەوی بەو ئەنجامە گەیاند خاوەن رەگ و ریشەیەکی رەسەنە و هەتا چاو بەرەو دوواوە بڕدەکا خاوەن بنەچەیەکی یەکجار بەهێزە لە خاک و لە مێژووی وڵاتدا. لەخۆوە نەبوو ببووە فەرماندە و جڵەوی نیشتمانی بەدەستەوە گرتبوو.\nناسینی خزمان لای فەرماندە سێ قۆناغی دەگرتەوە: قۆناغی پێش رۆیشتن بۆ شاخ، قۆناغی شاخ و قۆناغی دووای شاخ. لەسەردەمی پێش شاخ فەرماندە تەنیا هەندێ لە خزمانی ناو شاری دەناسی. زۆربەیان یان کاسب بوون، یان لێرە و لەوێ لە دایرە حکومییەکان ئیشیان دەکرد. ئەوانیش ئەو سەردەمانە وەک هەموو خەڵکی شار هاتووچۆی یەکتریان دەکرد، میوانییان سازدەکرد و هەروەها لە شایی و سەرەخۆشیەکانی یەکتریشدا بەشداربوون، بەم شێوەیە خزمایەتییەکەیان پتەو راگرتبوو. لە بیری دێ بە منداڵی ئاشقی یەکێک لە کچەکانی خزمی خۆی ببوو، بەڵام هەتا لایکردەوە زۆر بێڕەحمانە بە شوویاندا. ئەمە ناخۆشترین بیرەوەریی سەردەمی منداڵیی فەرماندەیە. ئیستایش کە جاروبارە بیری دەکەوێتەوە ئاهی حەسرەتێکی قووڵ بەربینگی پێدەگرێ و بۆ چەند ساتێک کاسی دەکا. دیارە بە ئیستایشەوە نازانێ ئەو کچە چی لێهات. گەر مابێ بێگومان ئیستا بۆخۆی پیرێژنێکە!\nلە گوندیشەوە پیاوێک کە سەر بە بەرەی باوکی بوو هەر دەهاتە شاری سەردانی دەکردن و، بۆیە بۆجۆرێک ئاگایشی لە خزمانی گوندیش بوو. بەخۆشییەوە لە سەردەمی شاخ فەرماندە توانی هەموو خزمانی دێ ببینێتەوە و لەگەڵیان پێوەندی خزمایەتی توند و تۆڵ بکاتەوە. ئەو کە نەیدەزانی تا ئەو رادەیە هەم لە بەرەی باوکییەوە و هەم لە بەرەی دایکییەوە لەوێ لە دەرەوەی شار بە سەر ناوچەیەکی پان و بەریندا خاوەن خزمە، یەکجار بەمە خەنی بوو. ئەوان ئەو سەردەمانە پشت و پەنای چاک بوون. زۆر جار لە مەرگ نەجاتیان دابوو. هەر لەو خزمانەیشی هەندێ گەنج چەکیان هەڵگرت و بوون بە هەڤاڵ و ئیتر فەرماندە بۆ زۆر شت پشتی بەوان دەبەست.\nزەمانە بەردەوام بوو لە گەڕی خۆی و لە دووای راپەڕین کۆمەڵێک خزمی تر پەیدابوون کە فەرماندە قەت نە ناویانی بیستبوو و نە بینیبوونی! دایک و باوکیشی نەمابوون تا راستی و دروستیی ئەمە بسەلمێنن. بەڵام بتەوێ و نەتەوێ خزم خزمە! ئەم خزمە تازانە کە فەرماندەیان بە وشەی 'خزم' یان 'ئامۆزا' بانگدەکرد یەکجار رووخۆش بوون. کاتێکیش دەچوونە سەر ئەوەی بیسەلمێنن کە لەگەڵ فەرماندە پێکەوە خوێنیان تێکەڵە، وەهایان قووڵ دەکردەوە کە سەر لە فەرماندە دەشێواو و نەیدەتوانی قسەکانیان بخاتەوە سەر یەک. بە درۆ یاخود بەڕاست وەرگرتنی ئەم قسانە یەکجار زەحمەت بوو. هەڵبەت گەر کەمێک دڵی بدایە قسەکانیان رەنگە شتێکی لێ هەڵکڕاندایە، بەڵام ئەوەندە بیر و هۆشی لای نیشتمان و دۆستانی دەرەوە و ناوەوە و کێشە رۆژانەییەکان بوو، بە ئاستەمیش نەیدەتوانی خوو بداتە قسەکانیان. هەر ئەوەندەی پێدەکرا کاتێک سەردانیان دەکرد، سەریان بۆ راوەشێنێ و دوواتر بە رێز و بە بزەیەکەوە بەڕێیان بکا.\nبەڵام ئەمە سەرەتای رێگا بوو. راستییەکەی ئەوە بوو خزمەکانی دووای راپەڕین وەک هەموو خزمەکانی تر داوای بەشیان دەکرد. فەرماندە کە بە دامەزراندنی زۆربەی عێڵ و عەشرەی خۆی و هاوڕێیان تەواو لەوە دڵنیا ببوو کە کۆنتڕۆڵی تەواویان بەسەر دامودەزگاکانی حکومەت و لێرەوە بەسەر نیشتماندا هەیە، ئیتر بیری لەم بەشە، واتە خزمانی دووای راپەڕین، نەکردبووەوە. بۆیە بە تەواوی لێی ببوو بە داڵغە. ئاخر ئەخلاق حوکمی دەکرد ئەوانیش شوێنی خۆیان ببیننەوە. مەگەر چ جیاوازییەک لە نێوان ئەوان و خزمانی تردا هەبوو. لێرەوە لە کۆبوونەوەیەکی نائاساییدا بڕیاریاندا ئەم جۆرە کەسانە بکەن بە سەربازی ون و مووچەیەکیان بۆ ببڕنەوە. یان وەکوو سەردەمی شاخ بیانکەن بە سوپای بەرگری میللی و هەر کامە و چەکێکیان بدەنێ و لە کاتی تەنگانەدا گەر بە پێویستیان زانی بانگیان بکەنەوە. بۆ ئەمانەیش مووچەیەکیان بڕییەوە. بەم شێوەیە فەرماندە توانی هەموو خزمانی خۆی کە بە درێژایی مێژوویەکی پڕ لە هەورازو نشێو ناسیبوونی، لە دەوری خۆی کۆ بکاتەوە و بیانکا بە پایەیەکی پتەوی دەسەڵاتەکەی. هەڤاڵانی تریش دیارە هەر ئەمەیان کردبوو و بۆیە لە حسێبێکی سەرپێی بەو ئەنجامە گەیشتن کە لە حەشیمەتی سێ میلیۆنیی وڵات دەورووبەری پێنج سەد هەزار کەسیان بە راحەتی لە دەوری خۆیان کۆکردبووەوە کە دەبووە یەک لەسەر شەشی خەڵکی. جا چی لەمە باشتر! رووی لە هاوڕێیان کرد و گوتی ئیتر باسی شەرعییەتی شۆڕشگێڕانەمان ناکەم، گەر هەر ئەمانەمان هەبێ دەبینە خاوەن متمانەترین دەسەڵاتی ناوچە. لە راستیدا هیچ کام لە وڵاتانی دەورووبەر ئاوەها نەبوون. فەرماندە درۆی نەدەکرد. لانیکەم گەر بە ژمارەی حەشیمەت چاوت لێبکردایە، دەسەڵاتەکەی ئەو گەلیترین دەسەڵات بوو. هەر لێرەوە رۆژێ هاوڕێیانی کۆکردەوە و گوتی راستە وڵاتان بوونەتە برابەشمان، بەڵام دڵ لەدڵ مەدەن، ئاسۆ روونە!\nتەنانەت مامۆستایەکی زانکۆ لە بواری ئابووری کە راوێژکاری خۆی بوو و بەجۆرێکیش دووراودوور بە خزمایەتی دەگەییەوە فەرماندە، لە حسێب و کتێبێکی مەتماتیکیدا بۆی سەلماند لەبەر ئەوەی زۆربەی داهاتی وڵات لە رێگای گیرفانی ئەم یەک لەسەر شەشەوە دەچێتەوە بازاڕ، ئەوا خەڵکیش لێی موستەفیز دەبن و بەم شێوەیە چەرخی ئابوری وڵات بە بێ هیچ چەشنە نیگەرانییەکی ئەوتۆ بەجوانی دەگەڕێ.\nلەم کەین و بەینەدا بوو رۆژێک هەڤاڵان گوتیان ژنێک هاتووە و دەیەوێ بیبینێ، گوتیان دەڵێ خزمیەتی! فەرماندە گوتی خزم! من خۆ خزمم نەماوە! گوتیان قوربان کەواتە جوابی ئەکەین. بەڵام فەرماندە، ئەمری کرد بێتە ژوورەوە. ئەوەی هاتە ژوورەوە عابا بەسەرێکی تەمەن گەڕاوە بوو بە چەند خاڵی شین بە روخسارییەوە. هەموو گیانی هاواری دەکرد خەڵکی گەرمیانە و تازە لە گوندەوە هاتووە. فەرماندە کە قەت خزمی لە ناوچەی گەرمیان نەبوو، بە تەعەجوبەوە هەروا لە ژنەی دەڕوانی کە ژنە بەسەر قاچ و دەستیدا کەوت و بە هۆنینەوەی شیعر، لاواندنەوە و گریانەوە خۆی بە قوربان و بە سایەقەی دەکرد. هەڤاڵان دەستبەجێ گەیشتن و دووریان خستەوە. لە دووای ئەوەی پەرداخێ شەربەتیان بۆ هێنا و کەمێک ئۆقرەی گرت، لە کاتێکدا بە گۆشەیەکی عاباکەی فرمێسکەکانی دەسڕییەوە، باسی چۆنیەتیی خزمایەتییەکەیانی کرد:\nـ وەقوروانی باڵاو وم خزمی عەبەی وەستا ئەحەی کوڕەزازای شێخ عەبدوڵام لە عەشرەی مەلای گەورە!\nفەرماندە کە تەنیا لەم ناوانە عەشرەی مەلای گەورەی بیستبوو، گوتی:\nـ دایە گیان ئەوان هی کوێستان و تۆ هی گەرمیان خێر بێ چۆن چۆنی خزمن؟\nـ دایە لە دەور گەڕێ، بۆ ناوێ، شێخ خوا لێی رازی وێ کاتی خۆی کە لە بیرەوەری باوەگەورەمە لە لای ئێوە هاتیە دێی ئێمە و خوا کریە و لەگەڵ مێینەیەکی ئێمە جووت بووە و نەنکی منی لێ لە دایک بووە، هەرچەن شێخ کە رۆییە نەهاتەسەو بەڵام رۆحم وەقوروانێ بێ هەموو کەس ئەیزانێ خزمین!\nفەرماندە یەکیک لە هەڤاڵانی بانگ کرد. ئەمری کرد پێنج سەد دیناری سویسڕی بدەنێ و وەهای بەڕێ بکەن کە قەت نەگەڕێتەوە. ئەم رووداوە وەها لە زەوقی فەرماندەی دا کە بۆ هەمیشە کۆتایی بەم جۆرە دیدارانە هێنا و وەفدێکی تایبەتیشی بۆ دیاری کرد. ئەمریشی دەرکرد ئیتر ئەو لە نیشتماندا خزمی تری نەماوە و ئەوەی بەو ناوەوە دێت تەنیا بۆ پارە دێت و بەس. جا هەر کەس لەمە بەدووا بێت و شتی وابڵێ ئەوا چل شەو و چل رۆژ دەیخەنە زیندانەوە و دوواتر دەیدەن بە پشتی دێوی سپیدا تا فڕێیداتە ناو دەریایەکی رەشی بێ بنەوە! هەرچەند لە کۆتاییدا لەبەر ئەوەی دڵی زۆر میهرەبان بوو گوتی هەر کەسێک رۆژێک لە رۆژان یارمەتی ئەوانی دابێ گەر رووی تێکردن ئەوا دەبێ هەڤاڵان بەجوانی بەدەمیانەوە بچن. بەس بە مەرجێک بتوانن بیسەلمێنن. فەرماندە لە نوتقێکی کورتی چەند خولەکیدا گوتی ئەوان سپڵە نین و قەت رابردوو لەیاد ناکەن. جا لێرەوە بە خۆیان و بە نیشتمانەوە لە خزمەتیاندان.\nبەم شێوەیە بەشیکی تر لە بودجە تەرخان کرا بۆ یارمەتییە لاوەکییەکان. رۆژ بەڕۆژ ژمارەی ئەو کەسانەی روویان لە بارەگاکان دەکرد بۆ وەرگرتنی ئەم جۆرە یارمەتییانە هەتا دەهات زیا و زیاتری دەکرد. بەڵام فەرماندە خۆشحاڵ بوو. بەرەبەرە هەموو نیشتمان وەک تاری جاڵجاڵۆکە بە دەوری بارەگای فەرماندەدا تەنرا. مامۆستاکەی زانکۆ هەر چۆنێک حسێبی دەکرد ئەوەندەی نەمابوو ئەمە پێنج لەسەر شەشی حەشیمەتی نیشتمان بگرێتەوە. فەرماندە بزەیەکی دێتێ و بیردەکاتەوە. خۆشحاڵە هەر لە ئیستاوە رووسووری دونیا و قیامەت بووە.


هاوینی ڕابردوو، دەرکەوت باوکم شێرپەنجەی غودەی هەیە. دایکم پەیوەندی پێوە کردم تا پێمبڵێت ئەم نەخۆشییە، باوکم بەرەو کوێ دەبات. “سەرەتا پێویستی بە نەشتەرگەرییە، دواتر ئەگەری زۆری هەیە پێویستی بە چارەسەری لێدانی تیشکیش بێت؛ پێویستم بە یارمەتییە.” کاتێک ئەم چەند دێڕەی گوت، هەستم بە سەنگینی دەنگی دەکرد، وەک هەموو ئەو کاتانەی کە شتێکی گرنگی پێبوو بۆ گوتن، بە ئینگلیزییەکی قوورس و ڕیتم و ئاوازی ئیگبۆوە دەدوا؛ “خەمی باوکت نەبێت، ئێستا ئەو پیاوێکی نەخۆشە، لەوە ژیرترە کە هەڵە بکات.”\nکەوتینەوە بگرەوبەردەی خۆمان. پێیدەڵێم وانییە، دڵنیام کە ئێستاش وەک خۆیەتی. دایکیشم پێمدەڵێت ئەم نەخۆشییە گاڵتە نییە، وەک تەماشاکردنی ناوچاوی مردن وایە.\nدایکم پێمدەڵێت: “باوەڕم پێ بکە هێشتا ڕابردووم لە یادە. بەڵام ئەمجارە شتەکان جیاوازن. ئەو ئێستا بەدڵنییایییەوە ژیرترە. “\nلەسەر زەوی ئەپارتمانەکەی خۆم دانیشتووم، بە پەنجە لەسەر فەرشە بێجییەکەم بازنە دەکێشم و سەرم بۆ سەر قەنەفەکە لارکردووەتەوە. کۆمەڵێک کاغەز و گوتاری نووسراو لە تەنیشتمەوە کەڵەکە بوون. دەبوو تەماشایان بکەم، بە تێبینییەکانم پەراوێزەکانیان پڕ بکەمەوە، ئاماژە بە وشەی بەجێهێڵراو بدەم و هێڵ بەسەر وشەی ناپێویستدا بهێنم. بەڵام لەجێی ئەوە گوێ بۆ دەنگی دایکم ڕادەگرم، لەسەر فەرشەکە بازنەکانم دەکێشم و دەڕوانمە دەرەوەی دەرگا کراوەکەی بەلەکۆنییەکە.\nئاسمان لەدەرەوە بەرەو تاریکی دەچێت، خۆریش لە نێو هەوردا دەڵێی تۆپێکی لێڵی پرتەقاڵیی تۆخە. سەر دادەگرم و سەیری ئەو بازنانە دەکەم کە کێشاومن، لە ناوەڕاستی یەکێکیاندا نیشانەیەکی تۆخ هەیە و ڕووخساری دایکمی تێدا دەبینم. نازانم بۆچی ڕووخساری دایکم لەوێدا دەبینم، ڕەنگە هۆکار ئەوە بێت کە لەگەڵیدا قسە دەکەم، یاخود ڕەنگە هۆکار ئەوە بێت کە لەبارەی باوکمەوە قسە دەکەین. تاریکیی سەروو ئێسکی ڕوومەتی چەپی دایکمم دێتە بەرچاو و وێنەی سەر مۆڵەتی شۆفێرییەکەیم دێتەوە یاد کە لە ماسەچوسێت گرتبووی، ئەوکاتەی هێشتا نیشانەی شینهەڵگەڕانی چاوی بە ڕووخسارییەوە مابوو.\nکاتێک بیر لە ماسەچوسێت دەکەمەوە، سیسرک و مشکە زیادتێرەکانیم دێنەوە یاد کە ڕەنگیان قاوەیی و هەڵاوساو، بێشەرم و دەبەنگ بوون، پێچەوانەی ئەوانەی پۆرت هارکۆرت. لەکاتی ماڵ گواستنەوە بۆ ئەپارتمانەکەی سەر شەقامی گەڕەکی کۆم، یەکەم شت کە بینیمان هەمان ئەو سیسرک و مشکانە بوون. تەنانەت لەم ئەپاڕتمانەی ئێستام لە پێنسڵڤینیا کە نزیکەی سێسەد میلێک لە ماسەچوسێتـەوە دوورە، هەندێک کات هەست دەکەم هێشتا گوێم لە دەنگی پێی مشکەکانە، دەنگی قاچە بچووکەکانیان، کاتێک بە ترسەوە بەسەر لەزگە ڕزیوەکەی زەوی چێشتخانە کۆن و ماندووەکەی بۆستنـدا ڕایاندەکرد.\nکاتێک بیر لە ماسەچوسێت دەکەمەوە، ڕۆژە سارد و ڕەشەباکانی مانگی ئەیلولیشیم دێنەوە یاد، ئەو ڕۆژەی کە چووینە ناو ئەو خانووەوە، من و دایکم دوو کراسی خوری هاوشێوەمان لەبەردابوو، باوکیشم جوانترین تیشێرتی ئیسیاگوی خۆی پۆشیبوو، کە وێنەیەکی بچووکی سەری شێریش بە ڕەنگی ئاڵتوونی لەسەر قووماشەکەی چنرابوو.\nتەنانەت ئەو قووماشە قوورسەی ئیسیاگوش لەو سەرمایە نەیدەپاراست، تەنها تۆزقاڵێک زیاتر لە خووری کراسەکەی ئێمە گەرمی دەکردەوە.\nبەڵام کاتێک بیر لە ماسەچوسێت دەکەمەوە، زۆرکات یادەوەریم دەگەڕێتەوە بۆ ئەو چەند ڕۆژەی کە دایکم پاش چەند مانگێک لە گەیشتنمان بۆ ئەمریکا بە گەشتێک ڕۆیشت بەرەو فلۆریدا.\nخوێندکارێک کە هاوشێوەی باوکم لە بەشی ئەندازیارییدا دەیخوێند، باسی گرووپێکی کڵێسای بۆ باوکم و دایکم کرد کە دەیانەوێت هاوکاریمان بکەن تا بەشێوەیەکی یاسایی لێرە کار بکەین و ڕەنگە هاوکاریشبن تا ببینە هاووڵاتی هەمیشەیی ئەم وڵاتە. باوکم کاتەکانی ڕۆژی لە زانکۆی بۆستن لە ناو وانەکانیدا بەسەر دەبات، بە شەویش کارگوزاری ئەو باڵەخانەیەیە کە تێیدا دەژین. لە بری ئەو چەند ژوورەی لە ژێرزەمینەکەدا پێیاندابووین و لەگەڵ داهاتێکی کەمی ڕۆژانە، باوکم بەردەوام زەوی باڵەخانەکە خاوێن دەکاتەوە، زبڵی ناو زبڵدانی هۆڵەکە دەباتە دەرەوە، وەڵامی تەلەفوونی دانیشتووانی باڵەخانەکە دەداتەوە، ئەگەر دەرگایان لەسەر داخرابێت بە کلیلەکانی خۆی بۆیان دەکاتەوە و ئەگەر گڵۆپێک شکابێت دەیگۆڕێت. کارەکەی ٢٤ کاتژمێرییە و بەهۆی وانەکانییەوە ناتوانێت بڕوات بۆ گەشتەکەی فلۆریدا، دایکم لە بری ئەو بەتەنها دەچێت.\nئەو ڕۆژانە ژەمەکانمان لەو شمەکانەوە ئامادە دەکرد کە بانکی-خۆراکی کڵێساکەی سەر شەقامی بیکن دەیبەخشییەوە. دایکم پێش گەشتەکەی شمەکەکانی ئەم مانگەی وەرگرت تا لەوە دڵنیابێت ئەم مانگەش بەرمان دەکەوێت؛ دوو پاکەت پەڕەی گەنمەشامی، پاکەتێک شیرینی بەتامی گێلاس، یەک پارچە سەموون، تەماتە، پیاز و کیسەیەک برنج، لە مارکێتی کرستییش پرتەقاڵ و مۆز و کارتۆنێک شیر دەکڕێت چونکە ئەمانە لە بانکی-خۆراکەکەدا نین. تەبەقێک هێلکەش دەکڕێت چونکە هەمیشە هێلکەکانی ئەوێ چەند هەفتەیەک بەسەر بەرواری بەسەرچوونیدا تێپەڕیووە. من تەمەنم حەوت ساڵانە و پێ دەنێمە هەشت ساڵیمەوە. ئەو ڕۆژەی دایکم دەچێت بۆ فلۆریدا بەیانی زوو هەڵمدەسێنێت تا ماڵئاوایی بکات، “وریا بیت و ئاگات لە باوکت بێت. “سەر دەلەقێنم بێ ئەوەی بزانم مەبەستی چییە.\nئەو ئێوارەیە باوکم لە کار یان لە زانکۆ، نازانم کامیان، دەگەڕێتەوە ماڵەوە.\nوەک هەر کاتێک کە دەگەڕایەوە ماڵەوە پێمگوت، “باوکە بەخێربێیتەوە. “من لە چێشتخانەکەم و بەناو یەخچاڵەکەدا بۆ شتێک دەگەڕێم تا بیخۆم.\nبە دەنگێکی سەنگینەوە دەپرسێت، “برسیتە؟”\nدەرگای یەخچاڵەکە دادەخەم و سەیری دەکەم و سەر دەلەقێنم.\nجانتاکەی سەر شانی دادەنێت و دەستی بەسەر سەریدا دەهێنێ و دەبات، پاشان دەڵێت: “باش، تۆ بڕۆ لە ژووری دانیشتنەکە سەیری تەلەفزیۆن بکە، من شتێک ئامادە دەکەم تا بیخۆین.”\nلە ژووری دانیشتنەکەوە گوێم لە دەنگی بەریەککەوتنی دەفری کانزایییە، گوێم لە تێکدانی شتە لەناو دەفری قووڵدا کە باوکم بۆ نانخواردن بانگم دەکات، دەبینم ژەمەکەمان چەند پارچە سەموونێکی گەرمکراوە و پارچەیەک کەرە لەسەر سۆسێکی سپییە، لەگەڵ قاپێک کە نە هێلکەی سوورەوەکراوە و نە ئۆملێت، تەماتە و پیازی ورد جنراویش خزێنراونەتە ناو هێلکەکە و بە یەکسانی بڵاوکراونەتەوە، بەڵام سەر ڕووی هێلکەکە زیاتر لە جێبرینی هەڵئاوساو دەچێت.\nئەو ئێوارەیە پێکەوە نان دەخۆین، هەرچەندە ئۆملێتەکەی شلە، لایەکی سەموونەکەش سووتاوە، بەڵام بە جۆرێک دەیخۆم وەک ئەوەی یەکێک لە خوانەکانی دایکمم لەبەردەستدابێت، وەک برنج و ماشەکەی دایکم یان شلەی گۆشتەکەی یان شلەی بامییەکەی. کاتێک لە خواردن دەبمەوە، لێوم دەلێسمەوە و سوپاسی دەکەم. سەر مێزەکە خاوێن دەکەمەوە و ئەویش یارمەتیم دەدات. ئەو ئێوارەیەم لە شوێنێکی یادەوەریمدا هەڵدەگرم و بە پارێزراوی دەیهێڵمەوە تا هیچ کات بیرم نەچێتەوە. تەمەنم حەوت ساڵە و وا دەبمە هەشت، یەکەم جارمە ئەم لایەنەی باوکم دەبینم.\nچەند ڕۆژێک دواتر، دایکم لە فلۆریداوە دەگەڕێتەوە و بەڵگەنامەی یاسایی کارکردنی وەرنەگرتووە. وا دەردەکەوێت کە ڕەنگە تەنانەت ڕێکخراوی کڵێساکەش ساختە بێت. من لە ژوورەکەی خۆم دانیشتووم کاتێک دایکم بەسەرهاتی گەشتەکەی بۆ باوکم دەگێڕێتەوە. باوکم پرمەیەک دەکات و بە دایکم دەڵێت کە نابێت شتی لەوجۆرە بڵێت. لە دایکم دەپرسێت ئەو چووزانێت جیاوازی ساختە و ڕاستەقینە چییە. دایکم پێیدەڵێت کە دەیزانێت. باوکم دووبارە پێیدەڵێتەوە کە بێدەنگ بێت؛ “شکستی تەواوەتی ئەوەیە کە ژنێک بۆ جێبەجێکردنی کارێک بنێریت.”\nکاتێک باوکم دەچێتە ژووری نووستنەکەی، من لە ژوورەکەم دێمە دەرەوە. هێشتا جانتای گەشتەکەی دایکم لەسەر زەوی ژووری دانیشتنەکەیە کە دەمبینێت زەردەخەنەیەک دەکات و دەست دەخاتە سەر شانم و لێمدەپرسێت ئایا برسیمە. منیش لە وەڵامدا دەڵێم: “بەڵێ، زۆرم برسییە” و بەڕاستیشمە. ئێوارە درەنگی کردبوو و باوکیشم دەیزانی دایکم دەگەڕێتەوە بۆیە نانی ئێوارەی ئامادە نەکرد.\nدایکم سەر دەلەقێنێت و دەڵێت هەرئێستا هەندێک شت لە مارکێتە ئەفریقییەکەی سەر شەقامی بیکن، کە زۆر دوورنییە لە ماڵەکەی خۆمانەوە، دەهێنێتەوە. پێمدەڵێت ئاهەنگی ئەمڕۆمان پێویستی بە خوانێکی نایجیرییە چونکە پێدەچێت لە ئێستادا جگە لە نایجیری-بوونمان هیچ بژاردەیەکی ترمان نەبێت؛ “باشترە پێی دڵخۆشبین، پێویست ناکات خەم بۆ کەسایەتی خۆمان بخۆین. “بەرەو دەرگاکە دەڕوات و من هەرچەندە پێڵاویشم لەپێدا نییە، جووڵەیەک دەکەم تا شوێنی بکەوم؛ “تۆ لە ماڵەوە بمێنەوە، زوو دەگەڕێمەوە. ” پاڵ بە دەرگاکەوە دەدەمەوە و تا لەبەرچاو بزربوو تەماشای دەکەم. سکم قۆڕەی دێت بەڵام جگە لە تەماشاکردنی هیچی ترم پێناکرێت، کە بۆناو کۆڵانەکە لادەکاتەوە و لەبەرچاو ون دەبێت، دەرگاکە دادەخەم و کێلوونەکەی لێ دەدەم.\nهەروەک خۆی گوتی زوو گەڕایەوە، بەدەم فیکەلێدان و لەبەرخۆوە گۆرانی گوتن، خوانی ئێوارە ئامادە دەکات. دواتر چەند دەورییەک پڕ دەکات و بۆ باوکمی جیا دەکاتەوە. تۆوی تازە لێکراوەی ئیگوسی لە مارکێتە نایجیرییەکە کڕیبوو تا شۆربای ئیگوسی پێ دروست بکات. شۆرباکە و مشتێک گاری دەخاتە سەر سینییەک و تەنانەت ئەو کاتەش کە بە سینییەکەوە بەرەو ژوورەکەی باوکم دەچێت لە فیکە و زەردەخەنە و وردە جوڵەی سەری ناکەوێت. کەمێک بێدەنگی دروست دەبێت و دواتر دەنگی باوکم دەبیستم. گوێم لە دەنگی دایکم نییە و لەم کاتەشدا بە خۆم دەڵێم خۆزگە زوو دەهاتەوە، چونکە برسێتی وەختە بمکوژێت. دواتر لەناکاو ترسێک ناخم دادەگرێت. دەچمە ژوورەکەم و لەوێ چاوەڕێ دەکەم. کاتێک سەرزەنشتی دایکم دەکات، دەنگی باوکم بەرزتر دەبێتەوە و دەنگی پیاکێشانێکی بەرز دەبیستم. هێشتا دایکم هەر لەو ژوورە نایەتە دەرەوە و دەنگی سەرزەنشتکردنەکانی باوکیشم هێشتا هەر بەرزن.\nسەرەتا دەمەوێت بچم بە هانای دایکمەوە، بەڵام زۆر لەوە دەترسام کارێکی وابکەم. دواتر، تەنانەت لەگەڵ زیادبوونی ترسەکەی ناخم، لە ژوورەکەم دێمە دەرەوە و دەچمە چێشتخانەکە و هێواش هێواش لە ژووری نووستنەکەی ئەوان نزیک دەبمەوە. ڕەفەیەکی ڕەش بەو دیوارەوە هەڵواسراوە کە ژوورەکەی ئەوان لە ژووری دانیشتنەکە جیا دەکاتەوە، لە پشتی ڕەفەکەوە لەسەر ئەژنۆ دەنووشتێمەوە و خۆم دەشارمەوە. دایکم لە ژوورەکە بە سینییەکەوە دێتە دەرەوە. دەچێتەوە چێشتخانەکە و سەری بەملا و ئەولادا دەگێڕێت، دەورییەکانی سەر سینییەکە لادەبات و بە دەوری نوێ و پڕەوە دەچێتەوە بۆ لای باوکم.\nئەو ئێوارەیە، پاش چەند کاتژمێرێک، ژێر چاوی چەپی دایکم بەرەو شینهەڵگەڕان دەچێت. کاتێک بیر لە ماسەچوسێت دەکەمەوە زیاتر ئەم ساتەنەم دێنەوە یاد.\nچەند ڕۆژێک تێدەپەڕێت و ناتوانم دەنگی دایکم لە خەیاڵمدا دەربکەم، کاتێک پێی دەگوتم پێویستی بە یارمەتییە. نەمدەتوانی بە هۆڵی قوتابخانەی دواناوەندیی ئاڵنـدا تێپەڕم و گوێم لە دەنگی دایکم نەبێت، نەمدەتوانی نانی ئێوارە بخۆم و گوێم لە دەنگی نەبێت کاتێک داوای گەڕانەوەی لێم دەکرد. دوای هەفتەیەک بڕیاری خۆم دەدەم.\nهێشتا پشووی هاوین دەستی پێ نەکردووە، بۆیە داوای مۆڵەتێکی بەپەلە دەکەم و مامۆستایەکی دی شوێنم دەگرێتەوە.\nئێستا ئەوان لە بۆستن ناژین، لە نیو جێرسی دەژین چونکە باوکم کارێکی باشتری بۆخۆی لە کۆمپانیای بریستۆڵ-مایەر سکواب دۆزیبووەوە. پێش ئەمەش بۆ چەند کۆمپانیایەکی تری دەرمانسازیی کاری کردبوو و یەکەم کار کە لە ئەمریکا وەریگرت بووە هۆی مانەوەی ئێمە. ئەو کۆمپانیایە ئامادەبوو پشتگیری بەهاووڵاتیبوونی ئێمە بکات تا بەشێوەیەکی یاسایی لە ئەمریکا بمێنینەوە.\nبە هەرحاڵ، باوکم پێش نەخۆشکەوتنی لە بەشی بیناسازی کۆمپانیای بریستۆڵ-مایەر کاری دەکرد. دایکم دەیگوت کە ئەو لە بەشی بەرهەمهێنانی دەرمان بۆ هەموو جۆرە نەخۆشییەک کار دەکات، هەر لە هەوکردنی جومگەکانەوە تا نەخۆشی لوولەکانی دڵ، لە نەخۆشییە شێرپەنجەییەکانەوە تا نەخۆشییە دەروونییەکان. لە کاتی کەلوپەل پێچانەوەدا بیرم لەوە دەکردەوە کە ئایا دەبێت باوکم ئەو دەرمانانەی بەرهەمهێنابێت کە ئێستا چارەسەری نەخۆشییەکەی خۆی پێ دەکرێت.\nئەم ماڵە نوێیەیان چەند کاتژمێرێک بە ئۆتۆمبیل لە منەوە دوورە، لە شەقامی سەرەکی 22-E ەوە بۆ شەقامی S-33 و دواتر شەقامی I-287S و لەکۆتاییشدا بۆ سەر شەقامی I بەڕێ دەکەوم. ئۆتۆمبیلەکەم لە پێش ماڵەکەدا ڕادەگرم و هەناسەیەک هەڵدەکێشم. پاش چەند ساڵێکی زۆر ئەمە یەکەم سەردانمە، پاش نزیکەی دە ساڵ ڕێگەم پێدەدرێت بگەڕێمەوە ماڵەوە.\nدایکم کلیلەکەی لەژێر فەرشی بەردەرگاکە بۆ جێهێشتووم. کاتێک دەست بۆ کلیلەکە دەبەم، فەرشی بەردەم دەرگاکە دەناسمەوە، هەمان ئەو فەرشەی کە نزیکەی دە ساڵێک پێش ئێستا هەر لەوێدابوو. فەرشەکە لاخوراو نییە و هێشتا هەر دەڵێی تازە کڕدراوە. بیر لەوە دەکەمەوە تۆ بڵێی چەندجار گۆڕیبێتیان، ئایا دەبێت خوویان بەوەوە گرتبێت کە هەمیشە هەمان بەرپێ بکڕنەوە و لە جێی ئەوەی پێشوو دایبنێنەوە، یان ئایا هیچ کەسێک جگە لە خۆیان پێ دەنێتە سەر ئەم فەرشە، ڕەنگە هەمیشە هەر خۆیان بن، هیچکات میوانێکیان نەبێت و هیچکات شوێن پێی کەسێکی تری نەیەتە سەر.\nماڵەکەیان دوو نهۆمە، بە پلیکانەکاندا دەچمە سەرەوە و بەلای چەپدا بەرەو ژووری دانیشتن لادەکەمەوە. لەلای چەپی ژووری دانیشتنەکەش دەرگای ژووری نووستنی ئەوانە. دەرگاکە داخراوە، هەرچەندە دەزانم باوکم لە ژوورەوە نییە، بەڵکو لە یەکێک لە ژوورەکانی نەخۆشخانەی سەینت پیتەرە و ڕەنگە یەکێک لەو کراسە شینە کاڵانەی لەبەردابێت کە بەشی پشتەوەی کراوەیە و تەنها بە چەند قردێلەیەک دادەخرێت. هەرچەندە دەزانم ئێستا لە منەوە دوورە و لە خۆ ئامادەکردندایە بۆ نەشتەرگەری غودەکەی، لەگەڵ ئەوەشدا هەست بە کرژبوونەوەی ماسولکەکانی زگم دەکەم.\nبەرەو ژوورە کۆنەکەی خۆم دەچم. کێلی دەرگاکە بادەدەم و کەمێک لەناو ژوورەکە ڕادەمێنم. لەسەر کانتۆرە کۆنەکەم دوو ڕیز ئاژەڵی خڕیلە دانراون؛ فیلێکی مۆر بە دوو گوێی گەورە و شۆڕەوە و مراوی زەرد ڕیزیان گرتووە، هەندێکیان تەقەڵەکانیان لێک ترازاون، هەندێکی تریشیان پەڵەیەکی سووری تۆخی مەیلەو قاوەیی خوێنی وشکەوەبوویان پێوە دیارە، ئاکامی تووڕەییەکانی ئەوسای باوکم. جگە لەمانەش، بووکێکی ساکاگاویا بە هەردوو پرچە درێژەکەی و برژانگە درێژ و پچڕاوەکەیەوە لەوێدابوو. تۆزەکەی سەریان دەتەکێنم و تەماشای گەردیلەی تۆزەکە دەکەم کە بە هەوادا بڵاودەبنەوە، دواتر دەست بەسەر پشتی یەکێک لە مراوییەکان دەهێنم و هەڵیدەگرم. چەندین ساڵە هیچ یەکێکیانم لە شوێنەکەی خۆیان نەجوڵاندووە، چەندین ساڵە قسەم بۆ نەکردوون، ئەوکات هەمیشە لە تاریکییدا بە بێدەنگی پەڵەی فرمێسکەکانم لەسەر لەشیان جێدەهێشت و لیستی ئەو شتانەم بۆ دەژماردن کە بڕیارمدابوو لەگەڵ خۆمدا بیانبەمە دەرەوەی ئەم ماڵە کاتێک دەبم بە هەژدەساڵ و ئێرە جێدەهێڵم. کاتێک مراوییەکەم خستەوە ڕیزی گرووپەکەی خۆی، خەیاڵی ئەوەم دەکرد کە لە نێو خۆیاندا دەست بە قسەکانی خۆیان دەکەنەوە، وەک ئەو کاتانەی کە منیش هێشتا یەکێک بووم لەنێویاندا. بەڵام ئێستا نەناسێکم، قسەیان لەگەڵ ناکەم و بە ئاستەمیش گوێیان بۆ دەگرم.\nسەرجێیەکی زەردی کاڵ لەسەر جێگاکە ڕاخراوە کە نایناسمەوە، بەڵام لێفە کۆنەکەم لە خوارەوەی جێگە نووستنەکەم وەک ئەوەی تەواوی ئەم دە ساڵە چاوەڕێی کردبم و پێشبینی گەڕانەوەی کردبم قەدکراوە.\nلەسەر جێگاکە دادەنیشم و بۆ ساتێک چاوم دادەخەم. هەناسەیەک هەڵدەکێشم و ئەو هەوا شەکەت و بۆنشێیە هەڵدەمژم، دواتر چاوم دەکەمەوە و ڕووەو پەنجەرەکە دەڕوانم. پەردەکان کراونەتەوە و تیشکی خۆر دێتە ژوورەوە. هێڵێکی لاری زەردی کاڵ لە پەنجەرەکەوە دێتە ژوورەوە و دەکەوێتە سەر زەوییەکە، گەردی خۆڵیش وەک وردە پەپوولە بە هەوادا دەگەڕێن. وایدەبینم گەڵای نەخشێنراوی سەر فەرشەکەش، لەو جێیەی کە تیشکی خۆری نیشتووەتە سەر، بە هەوادا بگەڕێن و جێگۆرکێ بە سێبەری سەر فەرشەکە بکەن. لە جێگۆرکێی گەڵاکان دەڕوانم و لێدەگەڕێم شەیدای جووڵەکانیان ببم، بەڵام شەیداییەکی غەمگین، لەو جۆرە غەمانەی کە دووبارە خۆت لەناو هەموو ئەو شتانەدا دەبینیتەوە کە هەرگیز نەتویستووە تیایاندا بژیت.\nلە دوا قۆناغی دواناوەندییمدا، دایکم و باوکم کەوتنە دەمەقاڵێیەکی تووندەوە. کەوتمە نێوانیانەوە و بە هاوارەوە پێمگوت کە چەند باوکێکی خراپە. پاڵێکم پێوەنا و لە دایکمم دوورخستەوە. لێمپرسی چ جۆرە هاوسەرێک لە هاوژینەکەی خۆی دەدات؟\nلەناکاو دەستەکانی بە هێزەوە دابارینە سەر ڕووخسارم، مستە تووندەکانی بەگووڕەوە لەسەر دەمم دەنیشتنەوە.\nئێستاش نەمانزانی کێ پەیوەندی بە پۆلیسەوە کرد، تەنانەت ئەگەر لەدەرگاشیان دابێت ئێمە گوێمان لە تەقەی دەرگا نەبوو. خولەکێک پاش زللە-هاویشتنەکانی باوکم بەرەو ڕووخساری من دوو پۆلیس بە جلوبەرگێکی تۆخ و دەمانچەکانی دەستیان و باجەکانی سەر شانیانەوە لە پێش دەرگای ژوورەکەی دایکم و باوکم ڕاوەستابوون.\nپۆلیسەکان دەگەن و چەند ساتێک لە ماڵەکەدا لەگەڵمان دەمێننەوە، پرسیارمان لێ دەکەن و تێبینییەکان دەنووسنەوە. دواتر یەکێکیان بە من و دایکم دەڵێت شوێنی بکەوین و بەرەو دەرەوەی ماڵەکە پێشمان دەکەوێت.\nلەسەر بۆنیتی ئوتومبیلە فۆڕد تۆرەسەکەی باوکم دادەنیشم. فرمێسکەکانم بە ڕووخسارمەوە وشک دەبنەوە و پێستی ڕوومەتم بە جۆرێک زبر دەبێت وەک ئەوەی هەموو شێی پێستم لەگەڵ نەمانی فرمێسکەکانمدا وشک هەڵگەڕابن. بایەکی فێنک هەڵدەکات و ڕووم وەردەگێڕم و سەرنجی پۆلیسەکە دەبینم.\nبەتێڕامانەوە دەڵێت: “لێوت خوێنی لێ دێت، دەبێت پێمبڵێیت کێ وای لێ کردیت. “\nدەستم دەخەمە سەر خوێنە ڕەقبووەکەی لێوم کە بەهۆی بایەکەوە مەییبوو، وەک ئەوەی قەتماخەی گرتبێت هەڵاوسابوو.\nپۆلیسەکە دووبارە دەڵێت: “دەبێت پێمبڵێیت کێ وای لێ کردیت. “\nبە لاچاو دەبینم دایکم بە مەبەستەوە چاوی دەترووکێنێت و سەرم بۆ ڕادەوەشێنێت. لە پۆلیسەکە دەپرسم: “ئەگەر پێت بڵێم چی ڕوودەدات؟” بە پەنجەی دەستم خوێنە ڕەقبووەکەی لێوم لێدەکەمەوە و بە دامێنی قۆڵی بلووسەکەمی دەسڕم.\nپۆلیسەکە لە وەڵامدا دەڵێت: “ئەمە تاوانە، ئەو کەسەی بەرپرسیارە بەند دەکرێت و ڕەوانەی زیندان دەکرێت. “\nئەمجارە دایکم بەخێراییەکی زیاترەوە چاوەکانی دەترووکێنێت.\nپۆلیسەکە دەڵێت: “خەمت نەبێت، چەند ڕۆژێکی کەم لە زینداندا دەمێنێتەوە و وانەیەک فێردەبێت، فێردەبێت کە باشترە جارێکی تر کارێکی لەوجۆرە دووبارە نەکاتەوە. “\nدایکم بەدەم گریانەوە دەڵێت: “باوکت نەخۆشی شەکرەی هەیە، دەتەوێت پیاوێکی نەخۆش بنێریتە زیندان؟ لەوێ چی لێ بەسەردێت؟ دەتوانیت بەرپرسیارێتی تێکچوونی تەندرووستی باوکت بگریتە ئەستۆ؟”\nپۆلیسەکە دەڵێت: “خاتوون…”\nمنیش دەڵێم: “کەوتم. هەڵەی خۆم بوو. بەرەوڕوو کەوتمە سەر زەوییەکە. “\nپۆلیسەکە لێم ورد دەبێتەوە و هەندێک شت لەسەر کاغەزەکەی دەستی دەنووسێت. هەر زوو خۆی و هاوڕێکەی بە ئوتومبیلە لاندکروزە پۆلیسییەکەیانەوە ئەو ناوە جێدەهێڵن.\nبۆ ڕۆژی دواتر، لە وانەی چوارەمدا، کە وانەی بیرکاری خاتوو بێتییە، لە ڕێگەی ئامێری پەیوەندیی ناوخۆیی پۆلەکەوە گوێم لە ناوی خۆم دەبێت، “ئوچێنا ئۆکۆلی، تکایە وەرە بۆ ژووری بەڕێز لۆفتین. “\nبەڕێز لۆفتین توێژەری کۆمەڵایەتی خوێندنگەکەیە. لە ئۆفیسەکەی ڕۆژنامەیەک بەرز دەکاتەوە و دەیخاتە پەڕەکانی کۆتایی و لێم دەپرسێت کە ئایا هەموو شتێک لە ماڵەوە باش دەڕوات.\nبە بەڵێ وەڵامی دەدەمەوە.\nتەماشام دەکات بە جۆرێک وەک ئەوەی بیەوێت بمپشکنێت، وەک ئەوەی تاقیکردنەوەم لەسەر بکات بۆ تەواوکردنی نووسینی ڕاپۆرتێکی.\nدەڵێت: “هیچ خێزانێکی تر بە ناوی ئۆکۆلی لە تەواوی ناوچەی ئیدیسن ناناسم، لە ڕاستیدا لە هیچ جێیەک خێزانێکی تر بەو ناوەوە ناناسم. “\nسەر دەلەقێنم و دەڵێم: “ناوێکی ئاشنا نییە. “ویستم بە پێکەنینەوە ئەمە بڵێم، بەڵام ئەو دەنگەی لە گەروومەوە دەرچوو زیاتر وەک دەنگی کۆکەیەک وابوو. دەستی ڕاستم دەخەمە سەر دەسکی کوورسییەکە تا وای دەربخەم زۆر بە ئارامییەوە دانیشتووم. دواتر دەستم نزیکی ڕووخسارم دەکەمەوە و لایەکی لێوم لە دەستمدا دەشارمەوە.\nبە سەرلەقاندەوە دەڵێت: “ناوی خێزانەکەی تۆ لە ڕۆژنامەی ئەمڕۆدا هاتووە، لە ڕاپۆرتی ڕووداوێکی تووندوتیژیدا، ئێوە تەنها خێزانن بەم ناوەوە لە ناوچەی ئێدیسۆن بژین. “\nفرمێسک لە چاوەکانمدا کۆدەبنەوە، بۆ ئەوە نا کە خەمباربم یان شەرم دایگرتبم. فرمێسک لە چاوەکانمدا کۆ دەبنەوە چونکە هەست بە بار سووکییەک دەکەم.\nدەپرسێت: “دەتەوێت لەبارەی ئەم ڕووداوەوە قسە بکەین؟”\nسەردەلەقێنم و لە وەڵامدا دەڵێم: “باوکم،” پاشان دەوەستم.”\nبەڕێز لۆفتین دەپرسێت، “باوکت؟”\nمنیش دەڵێم: “بەڵێ، باوکم زۆرکات تووڕەیی دایدەگرێت. “\n“هیچی لەتۆ کردووە؟”\nدەنگی دایکم دێتە گوێم (دەتوانیت بەرپرسیارێتی تێکچوونی تەندرووستی باوکت بگریتە ئەستۆ؟)\nچاوم دەسڕم و زەردەخەنەیەک دەکەم، “گرنگ نییە. هەموو شتێک باش دەبێت. “\nبەڕێز لۆفتین سەر دەلەقێنێت.\nمنیش دەڵێم: “نمرەکانم بەرزن و هەموو وانە باڵاکانم خوێندووە و تاقیکردنەوەکانیانم ئەنجام داوە، هێندەی نەماوە بچمە زانکۆ. لە زانکۆش نمرەکانم باش دەبن. هەموو شتێک باش دەبێت. “\nوشەکانم زیاتر لە گوتارێکی ئامادەکراو دەچن، هەر بەوجۆرەش بوون. لەم چەند مانگەی ڕابردوودا هەرکاتێک باوکم لە من و دایکمی دەدا، ئەم چەند دێڕەم بۆ خۆم دووبارە دەکردەوە.\nبەڕێز لۆفتین سەر دەلەقێنێت و دەڵێت: “بەڵێ، لە زانکۆ سەرکەوتوو دەبیت. بەڵام کێشەی تریش هەن. گەر هیچ نەڵێیت من ناتوانم یارمەتیت بدەم. “\nلەکاتی هەستانم و ڕۆیشتنم، پێمدەڵێت: “من هەر لێرەم گەر ڕات گۆڕی. “\nلە یەکێک لە سەردانەکانی نەخۆشخانەدا، دەبینم غودە وەک ڕژێنێکی شێوە پەپولەیە، لاکانی ڕژێنەکەش لە شێوەی باڵدان. پەپوولە دەبێت نەرم و جوان بێت، بەڵام دواتر وای بۆ چووم کە ڕەنگە کێشەکە ئەوەبێت کە باوکم هیچ کات غودەیەکی ئاسایی نەبووبێت. وای بۆ دەچووم کە ڕەنگە لێکردنەوەی ئەم ڕژێنەی قوڕگی باوکم ببێتە هۆی درووستبوونی ئەو گۆڕانکارییەی هەمیشە بە هیواوەی بووین.\nباوکم بۆماوەی هەفتەیەک لە نەخۆشخانە دەمێنێتەوە. نەشتەرگەرییەکی ئاساییە و دکتۆرەکان دەڵێن هەموو شتێک بەو جۆرەیە کە پێشبینیان دەکرد. پێمان دەڵێن پاش هاتنە ماڵەوەی، لە ماوەی چەند ڕۆژێکدا تەندرووستی دەگەڕێتەوە دۆخی ئاسایی خۆی.\nکاتێک دەگەڕێتەوە ماڵەوە، چەند ڕۆژێک بە بیجامە و بلووسە خەتخەتە سپی و شینەکەیەوە بە نێو ماڵەکەدا دەسوڕێتەوە. پێیەکانی بە شوێن خۆیدا ڕادەکێشێت و لەبەرخۆیەوە قسە دەکات.\nلێی دەپاڕێینەوە تا نان بخوات، بەڵام سەری ڕادەوەشێنێت و پێمان دەڵێت کە دڵی هیچ نابات. هەفتەیەک تێدەپەڕێت، دەبێت بە دوو هەفتە. ئێوارەیەک دەڵێت: “چ شەرمەزارییەکە. نەخۆشکەوتن و بێهێزبوون، چ شەرمەزارییەکە. ” دەنگی نووساوە و وشەکانیشی وەک ئەوانەی دایکم قوورسن.\nکە دەڕۆینە دەرەوە و ژوورەکەی جێدەهێڵین بە چپەوە بە دایکم دەڵێم: “نیشانەکانی نەخۆشی مونچاوزنن.”\nدایکم بە ڕووگرژییەوە سەیرم دەکات.\nبە دایکم دەڵێم: “ئاوا بێت باشترە، لە بری هاوار و لێدانەکانی، من نەخۆشکەوتنی هەڵدەبژێرم. “\nدایکم ئەوکات کراسێکی خەوتنی ڕەنگ وەنەوشەیی لەبەردایە، کراسە بێقۆڵەکەی تا سەر ئەژنۆی درێژە، ئێسکی ڕوومەتی بەرزە و پێستی ڕووخساری نەرمە و گەنج دەردەکەوێت. لە یەکەم تەماشاکردنیدا ڕووخساری لە ژنێکی تەمەن پەنجاوپێنج ساڵ ناچێت. بەڵام ژێرچاوی ڕەشە، نێوچەوانیشی چرچییەکی کەمی تێدایە، وەک هەمان لۆچیی قوماشە کەتانەکەی بەری. سەیرێکم دەکات و سەر ڕادەوەشێنێت و دەڵێت: “کێشە مەهێنەرە شوێنێکەوە کە کێشەی تێدا نییە. “\nلەبارەی نەبوونی کێشەوە ڕاستی دەکرد. بۆ یەکەمین جارە، باوکم ئارام و بێوەیە.\nئەو ئێوارەیە باوکم لەودیو دەرگای داخراوی ژووری نووستنەکەوە بە دەنگی بەرزەوە بانگم دەکات تا لە چێشتخانەکەوە گوێم لێبێت. دەرگاکە دەکەمەوە و دەبینم ئەو لەسەر جێگە خەوەکەی دانیشتووە و پشتی لە دیوارەکەیە. لێفەکەی تەختێکی مۆری تۆخە و بازنەی سەوزی تێدایە وەک ماری بچکۆلەی سەر زەوی لمینی بیابان. لێفەکە تا کەمەری داپۆشیوە، لەناو دەرگای ژوورەکە، لە ژێر تاقی دەرگاکە دەوەستم و دەڵێم “بەڵێ باوکە؟”\nبلوسە بێقۆڵە سپیەکەی لەبەرە، یاری بە لێفەکەی دەکات و داوای پەرداخێک ئاوم لێ دەکات. پرسیم: “باشیت؟”\nسەری بە هێواشی لەقاند وەک ئەوەی سەری تۆپێکی قورس بێت بە ملییەوە، وەک ئەوەی هەر جووڵەیەکی دەبێت هێواش و پلان بۆداڕێژراو بێت تا تۆپەکە نەکەوێتە خوارەوە.\nژوورەکە جێدەهێڵم تا پەرداخێک ئاوی بۆ بهێنم. کە دەگەڕێمەوە، دەچمە نزیک جێخەوەکەی و پەرداخە ئاوەکەی بۆ ڕادەگرم. لە کاتی وەرگرتنی پەرداخەکەدا دەڵێت، “کچێکی چەند باشیت، تۆ لەگەڵ باوکە هەژار و پیرەکەت زۆر باشیت. ” دەنگی نەرمە و وشەکانیشی میهرەبان و چاوەڕواننەکراون، بە جۆرێک چاوەڕواننەکراون کە تەنها ئەو وشانە دەبیستم کە پێیان ڕاهاتووم، بە تایبەت ئەو وشانەی چەند ساڵی پێش ڕۆیشتنم، ساڵەکانی دواناوەندیم؛ لە دەنگیدا گوێم لە وشەی پڕ خەوش و زبرە، ئەو وشانەی وام لێ دەکەن گرژبم و برۆم لێکبنێم وەک ئەوەی بە سەر ڕووی تەختە ڕەشێکەوە گوێم لە کڕاندنی نینۆک بێت. بەڵام دواتر پەپوولە شێرپەنجەییەکەیم دێتەوە یاد، بیر لەو گرێیانە دەکەمەوە کە خۆیان بەرەو دەرەوەی ڕژێنەکانی درێژدەکەنەوە و دەگەنە هەردوو باڵی ڕژێنەکە، بیر لەو پزیشکانە دەکەمەوە کە گرێکە دەردەهێنن و فڕێی دەدەن، بیر لەو دەرمانانە دەکەمەوە کە ئارامی دەکاتەوە، ئەو ئارامییەی کە غودە نەخۆشەکەی نەیتوانی بیداتێ. تەنها پاش ئەم خەیاڵکردنە دەتوانم دەنگی باوکم وەک ئەم دەنگەی ئێستای بناسمەوە، وەک ئامێزێکی نەرم و میهرەبان.\nپاش دوو مانگ لە خوێندنی زانکۆ، بەردەوام پەیوەندیم بە دایکمەوە دەکرد بەڵام وەڵامی نەدەدایەوە. پاش هەفتەیەک لە پەیوەندیکردن، لە کۆتاییدا پەیوەندی پێوەکردمەوە.\nتەلەفونەکە هەڵدەگرم، هێشتا من لە سڵاوکردندام دایکم دەڵێت: “ئێستا کە خوێندکاری زانکۆیت، باوکت پێی وانییە کە بیرۆکەیەکی باش بێت بگەڕێیتەوە ماڵەوە. ئەو هەست دەکات تۆ بە خۆتێهەڵقورتاندنت لە پەیوەندییەکەی ئێمەدا، بە خۆ خستنە ناو کێشەکانەوە، بێڕێزییت کردووە. “\nدەپرسم: “من؟ بێڕێزیی؟”\nدایکم دەڵێت “بەڵێ، هەندێک کات خۆت دەخستە ناو شەڕەکانی ئێمەوە. کاتێک کە دایک و باوکت گفتوگۆ دەکەن، شوێنی تۆ نییە خۆت بخەیتە نێو قسەکانیان. “\nمنیش دەڵێم: “گفتوگۆ نەبوون، ئەو لێیدەدایت. “\nدایکم دەڵێت: “باوکت پێیوایە کە پێویستە پێت بڵێم کە خۆی لە تۆ بێبەری دەکات. “\nسەرەتا بێدەنگم. دواتر پێیدەڵێم کە ئەو کەسێکی لاوازە. لێی دەپرسم چۆن دەتوانێت ئەوەندە بێهەست بێت، چۆن دەتوانێت وەک گێڕانەوەی هەقیقەتێک پەیامەکەی باوکم بگوازێتەوە. دەنگم دەلەرزێت بەڵام زۆر لەخۆم دەکەم تا قسەکانم تەواو بکەم: لێی دەپرسم ئایا هەرگیز بە باوکمی گوتوە کە کێشەکە لەودایە، باوکم لە حاشاکردنی من چی دەست دەکەوێت؟ چاوەڕێی وەڵامی دایکم ناکەم چوونکە وەڵامەکە دەزانم. تەلەفونەکە دادەخەمەوە، چوونکە لە قووڵایی ناخی خۆمدا دەزانم دایکم پێی باشترە شتەکان بەو جۆرە بن، پێیوایە کە دەبێت ئەمە بکات.\nبۆ پشووی سەری ساڵ، هەندێک لە کەلووپەلەکانم لە ژووری بەشە ناوخۆیی زانکۆ دەپێچمەوە و لە ئەپاڕتمانە چۆڵەکەی مێلیسای هاوڕێم دەمێنمەوە. زانکۆ حوکومییەکان لە کاتی پشووی زستاندا سارد و مردوون، بەڵام بڕیاردەدەم کە سوود لەم زستانە وەربگرم، چێژ لە هەڵگەڕان و خۆخزاندنە ناو کلوە بەفری خاوێن و کەڵەکەبوو وەرگرم. پووتەکانم لەپێ دەکەم و ئەو سینییەی کە پێشتر لە هۆڵی نان خواردنی زانکۆ بردبووم، لەگەڵ خۆمدا دەبەمە دەرەوە. سینییەکە لەسەر زەوی دادەنێم و لەسەری دادەنیشم و خۆم بە گردە بچووکە بە بەفر داپۆشراوەکەدا دەخزێنمە خوارەوە. لەسەر یەک هەڵدەستمەوە و جارێکی تر خۆم دەخزێنمەوە. هەر ڕۆژ نا ڕۆژێک ئەمە کارمە، هێندەی پێناچێت پشووی زستان کۆتایی دێت.\nبەدرێژای وەرزی خوێندنی بەهار هیچ هەواڵێک لە دایکمەوە نابیستم. لە هاویندا پەیوەندیم پێوەدەکات و دەڵێت دەتوانین پێکەوە پلانێک دابنێین، بۆ نموونە لە مۆڵێک یەکتر ببینین. دەڵێت ڕەنگە بتوانێت شەوان، ئەو کاتەی باوکم نووستووە، بە نهێنییەوە بمباتە ماڵەوە ئەگەر من ئۆتۆمبیلەکەم لە دوو شەقامی خوار ماڵەکەمان ڕابگرم. دواتر دەتوانین پێکەوە قسە بکەین و دەنگ و باسی خۆمان بەیەک بڵێین، وەک ساتە خۆشەکانی ڕابردوو. ڕەنگە بشتوانین پێکەوە سەیری فیلمە نوێیەکانی نۆڵیود بکەین. لەخۆم دەپرسم کام ڕۆژە خۆشانەی ڕابردوو؟ بەڵام ئەم پرسیارە لەدایکم ناکەم. لەجێی ئەوە بیر لەو چەند دوانزە فیلمە دەکەمەوە کە پێکەوە سەیرمان کردوون و لەکاتی تەماشاکردنی هەر یەکێک لەو فیلمانەش باوکم دەهات و کۆنتڕۆلەکەی دەبرد و کەناڵەکەی دەخستە سەر یارییە زۆرانبازیەکانی WWF یان هەرشتێکی تر کە دەی گوت دەبوو سەیری بکات. لە کۆتاییدا من و دایکم بڕیارماندا چاوەڕێ بکەین تا باوکم خەو دەیباتەوە و بە بێدەنگی و سەرسەختانە بۆخۆمان سەیری فیلممان دەکرد، بەڵام هێشتا دەترساین باوکم بەخەربێتەوە و کەنەڵەکەمان لێ بگۆڕێت.\nلەگەڵ هەموو ئەمانەشدا هاوین دەچم بۆ لای، لە مۆڵەکە یەک دەبینین و پێکەوە لە چێشتخانە چینییەکە نانی ئێوارە دەخۆین. پاش نانی ئێوارە دایکم دەڕواتە ماڵەوە و منیش بە مۆڵەکەدا دەسووڕێمەوە. بۆ کات تێپەڕاندن، لە کتێبفرۆشی بۆردەرس، دەست بەخوێندەوە دەکەم. نزیک کاتژمێر دەی شەو، کاتێک کە من و دایکم دڵنیاین باوکم خەووتووە، دەڕۆم بۆ ئەو ماڵە.\nچەند هەفتەیەک تێدەپەڕێت و دەبێت بە مانگێک، پشووی هاوین لە دواناوەندی ئاڵن دەستیپێکردووە. من و دایکم بەردەوام باوکم دەبەین بۆ پشکنینەکانی و دەیهێنینەوە. وادیارە هەمووشتێک باش دەڕوات و پێموایە ڕەنگە چیتر خزمەتەکانی من پێویست نەبن. دواتر ڕۆژێک دایکم و باوکم لە پشکنین دەگەڕێنەوە و باوکم ڕاستەخۆ دەچێتە ژوورەکەی خۆی. پێدەچێت دۆخی باش نەبێت، بۆیە لە دایکم دەپرسم کێشە چییە. دایکم پێم دەڵێت باوکم پێویستی بە چارەسەری تیشکییە. پێمدەڵێت کە دەبێت لەمەودوا ئەو ژەمانەی بۆ ئامادە بکات کە ڕێژەی یۆدیان کەمە، چوونکە کەم کردنەوەی یۆد لە لەشیدا پێش تیشکەکە کاریگەریی یۆدی شەپۆلی تیشکەکە لەسەر لەشی زیاددەکات.\nلێی دەپرسم: “خواردنی کەمی یۆد واتای چی؟”\nبە دەنگێکی سەنگین و پڕ ئەرکەوە، وەک ئەوەی هەموو نامیلکەی دکتۆرەکەی لەبەرکردبێت، دەڵێت: “نابێت خۆراکی دەریایی بخوات، شیرەمەنی، سپێنەی هێلکە، سۆیا. دەبێت چەرەساتی خاو و میوەی تازە پێگەیشتوو زۆر بخوات، جگە لە ڕێواس و ئەو گێلاسە شیرینکراوانەی ڕەنگی سووریان تێدەکرێت. “\nدایکم بەردەوام دەبێت و دەڵێت، “ئامادەکاریی زۆری دەوێت و پاش تەواوبوونی چارەسەری تیشکەکە کارەکانم زیاتریش دەبن. “\nمن تەنها گوێم بۆ دەگرت.\n“پێویستم بە یارمەتی زیاترە، دەبێت ماوەیەکی زیاتر بمێنیتەوە. “\nلە وەڵامدا سەر دەلەقێنم، چوونکە شتەکان هێشتا زۆر خراپ نەبوون.\nدایکم لە قسەکانی بەردەوام دەبێت، “دەبێت خەمێکی کارەکەم بخۆم، ناکرێت کارەکەم لەدەست بدەم. “\nخەیاڵم دەچێتەوە بۆ ساڵی یەکەمی زانکۆم، ئەو کاتەی ڕێی ئەم ماڵەم لێگیرابوو، ئەو کاتەی دایکم پاش سازشکردن ڕێگەیدەدام شەوانە بە نهێنییەوە بێمە ژوورەوە. هەستێکی جیاواز و پڕکەیفم هەیە کە ئێستا دەزانم منیان دەوێت. سەر دەلەقێنم و پێی دەڵێم ماوەیەکی تریش دەمێنمەوە.\nدایکم دەبوو لە ڕۆژی چارەسەری تیشکەکەدا لەسەر کار بێت. هەموو مۆڵەتێکی پشووی لە چەند ڕۆژی ڕابردوودا بەکارهێنابوو، داواکردنی مۆڵەتێکی تر دەبووە هۆی لەدەستدانی بیمەی تەندرووستی. لەگەڵ هەبوونی ئەم نەخۆشییەی باوکیشمدا دەبوو پارێزگاریی لە بیمەی تەندروستییان بکەن.\nباوکم دەگەیەنمە نەخۆشخانە، پلان وابوو خۆی بە تاکسی بگەڕێتەوە ماڵەوە چوونکە نەماندەزانی چارەسەرەکەی چەند دەخایەنێت.\nپاش ئەوەی باوکم لە نەخۆشخانە جێدەهێڵم، دەچمە نزیک مۆڵەکە بۆ کتێبفرۆشی بۆردەرس، پەنایەک دەدۆزمەوە و بۆ ڕۆژنامە خوێندنەوە لەوێ دادەنیشم. دواتر ڕۆژنامەکە دادەنێم و دەست دەکەم بە خوێندنەوەی کتێبێکی کورتە چیرۆک، کاتێک سەرهەڵدەبڕم ئێوارەیە. کتێبەکە دەکەمەوە ئەو جێیەی لێم دەرکردبوو و دەگەڕێمەوە ماڵەوە.\nئێستا منیش کلیلێکی ماڵەوەم هەیە، دەرگاکە دەکەمەوە و دەچمە ژوورەوە. کاتێک نیوەی پلیکانەکان دەبڕم، ئاماژەکانی سەر دەرگای ژوورەکەی باوکم دەبینم، بە ڕەنگی سوور لەسەر کاغەزی سپی نوسراوە: ئاگاداربە! تیشک! لە دووری سێ پێ لێرەوە ڕاوەستە! هەرچەندە ئەم چەند مانگەی ڕابردوو هیچ کێشەیەک ڕووی نەداوە، هەرچەندە بە تێپەڕینی کات تیۆریی پەپولە نەخۆشەکەی باوکم زیاتر و زیاتر دڵنییایم دەداتێ، بەڵام فەرمانی دوورکەوتنەوە وام لێدەکات هەناسەیەکی ئارامیی هەڵبکێشم.\nلە نێوان ژووری نان خواردن و چێشتخانەکە هاتووچۆ دەکەم. دوو لیستی درێژی ڕێکاری پاش چارەسەری تیشکم بەدەستەوەیە. لیستەکە بەم جۆرە دەستپێدەکات: بۆ دوو ڕۆژی سەرەتا مەودایەکی باش لەگەڵ دەوروپشت بپارێزە، لە ژوورێکی جودا بەتەنها بخەوە. هەتا دەتوانیت خۆت لە پەیوەندی کۆمەڵایەتی بۆ ماوەیەکی درێژ بپارێزە. کەلوپەلی نانخواردنی سەفەری بەکاربهێنە. هیچ ژەمەخواردنێک بۆ کەس ئامادە مەکە و دەستمەدە لە خواردنی ئەوانیتر.\nهێشتا لە خوێندنەوەی لیستەکە نەببوومەوە کاتێک گوێم لە زەنگی مۆبایلەکەم بوو. دایکم پەیوەندی دەکات.\n“هەرکات باوکت ئامادەبوو ژەمی ئێوارە بخوات، کەمێک لە پەتاتەی شیرین و شۆربای سپێناخەکە بکەرە ناو دەورییەک، لە مایکرۆوەیڤەکەدا بە دوو خولەک و نیو گەرمیکەوە، دواتر ژەمەکە بکەرە ناو ئەو دەورییە سەفەرییانەی کە لە ژووری نانخواردنەکە دامناون، لەسەر مێزە بچووکەکەی نزیک دەرگای ژووری نووستنەکەی باوکت جێیبهێڵە و لە دەرگای ژوورەکە بدە، خۆی دێتە دەرەوە و خواردنەکە دەباتە ژوورەوە. “\nدەپرسم: “چۆن بزانم چ کاتێک برسی دەبێت؟” ئەو شوێنەی دایکم کاری تێدا دەکات بیست خولەک لە ماڵەوە دوورە، لە کۆمەڵگای نیشتەجێبوونی سەیرڤیڵ بۆ خزمەتگوزاری و گرنگیپێدان، لە نۆبەی کاتژمێر ٣ی دوانیوەڕۆ تا ١١ی شەو، کاردەکات. لە خەیاڵی مندا، دایکم لە ژووری پەرستارییەکەی خۆی لەپێش جاکی پیر و عارەبانەکەی کەمێک نووشتاندووەتەوە، دەمی نزیک گوێیە ساغەکەیەتی و بەدەنگی بەرزەوە لەهەوڵی قایلکردنیەتی تا یەک خولەک ڕێگەی پێبدات پەیوەندی بە منەوە بکات. دەپرسم ” چۆن بزانم چ کاتێک برسی دەبێت؟”\nدایکم دەڵێت: “ژمارەی تەلەفوونەکەتی دەدەمێ، ڕەنگە نزیک کاتژمێرێکی تر نامەیەکت بۆ بنێرێت و پێت بڵێت برسییەتی، تۆش دەست بکە بە ئامادەکردنی ژەمەکەی. ” هەست بە زیادبوونی خێرایی دڵم دەکەم، لەناکاو هەست دەکەم هیچ هەوایەک ناچێتە ناو سییەکانمەوە، بەڵام دەمزانی دەبێت شتێک بڵێم. پێش ئەوەی وەڵامێکی بدەمەوە، دەڵێت کە دەبێت بڕوات و پەیوەندییەکە دادەخاتەوە.\nکۆتا جار کە باوکم کارەکەی لەدەستدا، من خوێندکاری کۆتا ساڵی زانکۆ بووم. واتە نزیکەی پێنج بۆ شەش ساڵ پێش ئێستا. پێشتریش کاری تری لەدەستداوە، بەڵام ئەمە یەکەم جار بوو کە بە زەحمەت کارێکی تر بدۆزێتەوە. لەهەمان کاتدا سەرەتای نەخۆشکەوتنی بوو. سەرەتا پەلماویی سەر ملی، دواتر دەنگ نووسان، بە ئاستەم قووتدان و هەناسەی قوورس. ئەو کاتەش بەردەوام هاتوچۆی نەخۆشخانەی دەکرد.\nلە یەکێک لەو ئێوارانەدا، کاتێک لە بەشە ناوخۆیی زانکۆ بووم، دایکم پەیوەندی بە ژمارە تەلەفوونەکەمەوە دەکات و پێم دەڵێت کە بیرۆکەیەکی باش دەبێت ئەگەر شتێک بۆ باوکم بنووسم، ئەگەر لەم کاتی دڵڕاوکێیەی باوکم هەندێک بەزەیی پیشانبدەم، دەڵێت “هیچ بیانوویەکی بۆ ناهێنمەوە، باوکت زۆر هەڵەی کردووە، بەڵام ئەو ئێستا پیاوێکی نەخۆشە، پیاوێکی نەخۆشی بێکار.\nدەڵێم نا. پێموابوو پەیوەندییەکە پچڕا، “ئەلو؟ ئەلو؟”\nهیچی نەدەوت، لەو کاتەی کە ویستم پەیوەندییەکە دابخەمەوە، قوورگی پاک دەکاتەوە و پێمدەڵێت کە لێم نائومێدە، دواتر دەڵێت دەبێت بڕوات و پەیوەندییەکە دادەخاتەوە.\nچەند ڕۆژێک دواتر، کە وەخت بوو دەچوومە ناو پۆلەوە، زەنگی مۆبایلەکەم لێدەدات. دووبارە دایکمە و باسی هەمان بابەت دەکەینەوە، “با تۆ کەسە گەورەکە بیت، لێی خۆشبە و شتەکان لەبیرکە. نامەیەکی بۆ بنووسە، یان ئیمەیڵێک، پیشانیبدە کە تۆ کەسە گەورەکەی، دەتوانی بەبەزەیی بیت، بەتایبەت بەرامبەر کەسێکی وەک ئەو. بیبەخشە و لەبیریکە. ” پێشم دەڵێت کە ئەویش دەبوو وابکات.\nلە کۆتایی پەیوەندییەکەدا، پێیدەڵێم بیریلێدەکەمەوە، هەر واشمکرد.\nپاش نزیکەی هەفتەیەک، ئەم جارەش لە ژوورەکەی خۆم و نزیک مێزەکەم لە بەشە ناوخۆییەکانی زانکۆ دانیشتبووم، کاتێک بڕیارمدا پەیوەندی بە دایکمەوە بکەم. وەڵامدەداتەوە و هەر بە دەنگیدا دەزانم کە چاوەڕێی پەیوەندییەکەی منی دەکرد.\nلێی دەپرسم کە ئایا هەست بە گرانیی ئەم داواکارییە دەکات؟ دەڵێت بەڵێ، دەزانێت چ داواکارییەکە. پێم دەڵێت نامەکە بنووسە، ئەو ئێستا گۆڕاوە، تەنانەت لەم کاتەشدا کە ئێمە قسەی تێدا دەکەین ئەو لە گۆڕاندایە. لەگەڵ ئەم هەموو شتە خراپانەی بەسەر ئەودا دێن، ئینسان هیچی تری لەدەست نایەت جگە لە گۆڕان بەرەو باشتربوون.\nدەپرسم: “ماوەی چەندە ئەم گۆڕانکارییانە دەستیان پێکردووە؟” ساڵێک پێش ئێستا بەگریانەوە پەیوەندی پێوەکردم و باسی چیرۆکی بە قژڕاکێشانی بۆ دەرەوەی ئۆتۆمبیلەکەی بۆ کردم، کە چۆن دایکمی بە هێزەوە کێشاوەتە سەر بۆنیتی ئۆتۆمبیلەکە و هاواری بەسەردا کردووە، تەنها بەهۆی ئەوەی دایکم شتێکی لەسەر خێڕا لێخوڕینی باوکم گوتووە. پاش ئەو ڕووداوە، بەڵێنیدا کە جێی بهێڵێت و بێت لە نزیک منەوە ئەپارتمانێک بۆخۆی بە کرێ بگرێت و هەرشتێک پێویست بێت بۆ دوورکەوتنەوە بیکات.\nپاشان بیری دەهێنمەوە کە پێش ئەم ڕووداوە، کە چۆن لە ناوەڕاستی ئەو ڕێگایەی کاتێک بەرەو کۆنفرانسێکی کەنیسە دەچوون، ئۆتۆمبیلەکەی دەوەستێنێت و دەیکاتە دەرەوە، ناچاری دەکات کە بە تەنها بگەڕێتەوە ماڵەوە.\nپێیدەڵێم هەندێک شت هەیە ناگۆڕێن، هەندێک کەسیش هەیە هەرگیز ناگۆڕێن. پێیدەڵێم “ئێستاش هیچ جیاوازییەکی نییە لەو کاتەی کە لە ماسەچوسێت دەژیاین، ئەو کاتەش ڕێگەی نەدەداین بچینە ناو ئۆتۆمبیلەکەیەوە، هەر کاتێک پیسییەک یاخود وردە شتێکی تیا دەدۆزییەوە دەیگوت بەدەستی ئێمە هاتۆتە ناو ئوتومبیلەکەوە. ” نازانم ئاخۆ دایکم بیرییەتی کە چۆن دوو سەد دۆلارم بە چاودێریکردنی منداڵانی گەڕەکەکە کۆکردەوە؟ هەموو ڕۆژێک پاش قوتابخانە دەستم دەکرد بە کۆکردنەوە و ڕیسایکڵکردنەوەی قوتو و دەبەی بەتاڵی سەر شەقامەکە، تەنها بۆ یارمەتیدانی دایکم، تا بتوانێت ئوتومبیلی خۆی هەبێت. ئایا بیرییەتی چۆن ١٢ کاتژمێر لە ڕۆژێکدا کاری ڕێگەپێنەدراوی لە هۆتێلی بۆستن هیڵ دەکرد؟ کاری گۆڕینی چەرچەف و پاککردنەوەی تەوالێت. بە نیازی کڕینی ئۆتۆمبیلێکی دۆج ئامنی بووین، ڕەنگێکی ماڕۆنیی هەبوو، بەشێکی زۆری بۆیاخە ماڕۆنییەکەی لێببۆوە، لێخووڕینی باش بوو بەڵام بەهۆی بۆیاخە خراپەکەیەوە هەرزانفرۆش کرابوو. ئەوکات خوێندکاری ناوەندی بووم، لێم پرسی، “بیرتە؟”\nدەڵێت “بیرمە، بەڵام وەک پێتدەڵێم، ئێستا باوکت کەسێکی ترە، بەردەوامیش لە گۆڕاندا دەبێت. ئیمەیڵێکی باش بنووسە، بایەخدانی تۆ کاریگەریی دەبێت و وایلێدەکات ویستی گۆڕینی زیاتری لەلا دروست ببێت. “\nئیمەیڵەکەم بۆ باوکم دەنووسم، چوونکە بۆ دایکم گرنگە کە ئەم کارە بکەم. دەینووسم چونکە ڕەنگە ئەوەی دایکم دەیڵێت ڕاست بێت. دەنووسم:\nباوکی ئازیز، دایکم پێی گوتم ماوەیەکە تەندروستیت باش نییە و زوو زوو سەردانی نەخۆشخانە دەکەیت. ویستم هیوای چاکبوونەوەیەکی خێرات بۆ بخوازم. ئەگەر هەرشتێک هەبێت بە من بکرێت، تکایە ئاگادارم بکەرەوە. تکایە پشوو بدە و زوو باش ببە. لەگەڵ ڕێزم، ئوچێنا.\nئیمەیڵەکە بۆ دایکم دەخوێنمەوە، نووسینەکەم پەسەند دەکات و ناونیشانی ئیمەیڵەکەی باوکمم دەداتێ. پێمدەڵێت “تۆ کچێکی باشیت، کچێکی زۆر باشیت، دڵێکی زۆر باشت هەیە. هەندێک کات دەبێت گەنجەکان ڕێنووێنی گەورەکان بن. “\nدەڵێم: “بەڵێ بەڵێ. “بەڵام هەست دەکەم زەردەخەنەیەک لەسەر لێومە، هیواداربووم ئەوەی دایکم دەیڵێت ڕاست بێت. خەیاڵی داهاتوویەکی ڕوونتر دەکەم. وێنەی خۆر هاتە خەیاڵم و لەناکاو وام بیردەکردەوە کە ڕەنگە هەموو ئەم کێشانە وەک سەیرکردنی ڕووناکی خۆر وابن بۆ ماوەیەکی دوور و درێژ، کاتێک چاو لەسەر خۆر لادەبەیت و بیناییت لێڵ و شێواو دەبێت، بەڵام تەنها پاش چەند چرکەیەک چاو جارێکی تر ڕوونیی بۆ دەگەڕێتەوە.\nوای لێک دەدەمەوە کە ڕەنگە خۆپاراستن لە بینینی کێشەکانی ڕابردووی باوکم، هەروەها خۆپاراستن لە یادکردنەوە و تەماشاکردنی ڕابردوو بە شێوەیەکی ڕاستەوخۆ، ڕەنگە چارەسەری کێشەکان هەر ئەوەندەی بووێت. ڕەنگە کێشەکە لەمندا بێت، ڕەنگە هەمیشە کێشەکە لەمندا بووبێت. ڕەنگە پێویست بکات دەست لە ڕابردوو بەردەم، یاخود تەنها بە لاچاوەوە لە خۆر بڕوانم.\nدووبارە دەڵێت: “تۆ کچێکی باشیت، کچێکی باشیت. “دواتر دەڵێت کە دەبێت بگەڕێتەوە سەر کارەکەی.\nڕۆژی دواتر، پاش نانی ئێوارە، ئیمەیڵەکەم کردەوە و بینیم باوکم وەڵامی دابۆوە، نووسیبووی:\nکچم، ڕێگای داهاتوویەکی باش و خۆش لە تەواو بێڕێزیکردن بەرامبەر دایک و باوکتەوە درووست نابێت. وەک منداڵێکی ئێمە، ئەرکی تۆیە کە پەروەردەی دایک و باوکت قبووڵ بکەیت، بێ گوێدان بە هاوڕابوونی خۆت. بەدڵنیاییەوە وەک کەسێکی پێگەیشتوو تۆ ئازادیت لە دیاریکردنی ڕێگایەک بۆ خۆت کە تەنها بەند بێت بە ئارەزووە خۆویستەکانی خۆت، بەڵام منیش ئازادم کە ڕێگە لەم هەڵبژاردنە بگرم و پشتگیریی لێنەکەم. ئێستا تەنها شتێک کە دەتوانیت بیکەیت، دووبارە بیرکردنەوەیە لە بڕیارەکانت و دواتریش پێ بخەرە ناو ڕێگایەک کە بەو باوکە شادت دەکاتەوە کە ژیانی پێبەخشیت. سەرەتا پێویستە دەست لەم هاتووچۆ نهێنییەی ماڵەوە هەڵگریت، بۆ هەر کاتێک کە دەتەوێت دایکت ببینیت. تۆ پێتوایە کە من ئاگادار نیم، بەڵام من ئاگاداریانم. هاتنە ناو ماڵەکەی من بە بێ مۆڵەتی من نیشانەی هەرە نائومێدبوونی منە لە تۆ، کە خۆشت هیچ نیت جگە لە نائومێدیی. دەبێت لە خاڵێکی ژیانتدا بڕیاری هەڵگرتنی بەرپرسیارێتی کردەوەکانی خۆت بدەیت. تۆ بەم کارانەت تەنها ئازاری خۆت دەدەیت، ناشتوانیت دواتر ئاوڕ بدەیتەوە و لۆمەی ئەوانیتر بکەیت.\nوەڵامەکەی تووڕەم دەکات. بیرم دەکردەوە چۆن دەتوانێت هەموو خراپەکارییەکانی خۆی بخاتە چوارچێوەی پەروەردە کردنەوە. هەر بەڕاست ویژدانی پێیدەڵێت هەموو ئەمانە پەروەردەکردنن؟ بۆ بەنهێنی سوڕانەوەی من و دایکم، دەمویست پێی بڵێم منداڵی ئاسایی ناچار ناکرێت بە نهێنی دایکی ببینێت، چونکە باوکی ئاسایی هەرگیز ڕێگەی ماڵەوە لە منداڵەکەی ناگرێت، هیچ نەبێت بەم هۆکارانەی باوکمەوە کارێکی وا ناکەن. دەمویست هاواربکەم و بڵێم من بێڕیزییم نەکردووە. لەبەرخۆمەوە دەڵێم، “دەبێت چ بێڕێزییەکم کردبێت؟”\nتەلەفوونەکەم هەڵدەگرم و پەیوەندی بە دایکمەوە دەکەم، سڵاوی لێناکەم و چاوەڕێش ناکەم ئەو سڵاوم لێبکات. سەرەتا ئیمەیڵەکەی خۆمم دووبارە خوێندەوە و دوابەدوای ئەوەش ڕاستەوخۆ وەڵامەکەی باوکم دەخوێنمەوە.\nبە دەنگێکی کەمێک بەرزەوە دەڵێت: “نا، نا، نا، نا! “\nدەپرسم: “ئاوها گۆڕاوە؟”\nبۆ ماوەیەک بێدەنگ دەبێت. دواتر گەرووی پاک دەکاتەوە و دەڵێت، “بمبوورە. “\nپێیدەڵێم دەبێت بڕۆم و پەیوەندییەکە دادەخەمەوە.\nهەموو ئەمانە پێنج بۆ شەش ساڵ دەبێت کۆتاییان هاتووە، شتێک لەناخی خۆمدا دەیەوێت بۆ یادکردنەوەی سەرزەنشتم بکات. لەخۆم دەپرسم بۆچی تا ئێستا ئەم شتانەم لەبیرنەکردوون.\nلەبەرخۆمەوە دەڵێم، پێویست ناکات دایکم ژمارەکەی منی بداتێ. بە هیچ جۆرێک ڕێگە نادەم ژمارەکەی منی بداتێ. هەموو ئەو ئیمەیڵانەم دێنەوە یاد کە بەدوای یەکەم وەڵامیدا بۆی دەناردم. ئیمەیڵەکانی تا دەهات تووڕە و تووڕەتر دەبوون، ڕەنگە یەکجار وەڵامنەدانەوەی منیش هۆکاری زیادبوونی تووڕەیی ئەو بووبن. لە ئیمەیڵە یەک دێڕییەکانی باسی ئەوەی دەکرد کە من ڕێگەمداوە شەیتان پێشڕەوییم بکات، باسی کەلەڕەقییەکانی من، کە من هیچ نیم جگە لە پووچیی.\nکابۆیەکی شین و بلوسێکی درێژی نەرمی سپیم لەبەردایە. دەستە عارەقاویەکەم بە دامێنی بلووسەکەم دەسڕم و شێی دەستم پەڵەیەک لەسەر بلووسەکە جێدەهێڵێت. پەیوەندی بە دایکمەوە دەکەمەوە.\nپاش وەڵامدانەوەی ڕاستەوخۆ دەڵێم: “ناتوانیت ژمارەکەی منی بدەیتێ. “\nبە بێزارییەوە دەپرسێت، “بۆ ناتوانم؟”\nپێیدەڵێم: “چونکە ڕێگا بۆ هێرشەکانی خۆش دەکات. “\nدایکم دەڵێت: “یەکجار واش نییە. “\nدەڵێم: “وایە. “\nدەڵێت: “ئێستا کاتی ئەمە نییە، من سەرقاڵی پێدانی دەرمان و پڕکردنەوەی فۆڕم و شتی ترم. ئێستا کاتی ئەم بابەتە نییە. “\nدەڵێم: “هەر ئەو کاتەش هەڵەبوو کە ناونیشانی ئیمەیڵەکەی منی هاتە بەردەست. بیرتە کە ئەو هەموو ئیمەیڵە پڕ ڕقانەی دەنارد بۆم؟”\nدایکم بێدەنگ دەمێنێتەوە.\n“تۆ خۆت پەیوەندی پێوە بکە و بزانە کەی برسی دەبێت. دواتر پەیوەندی بەمنەوە بکە و منیش ژەمی ئێوارەی بۆ ئامادە دەکەم. بەڵام هەرچییەکت کردووە، تکایە ژمارەی منی مەدەرێ. “\nدەڵێت: “کێشە مەهێنەرە شوێنێکەوە کە کێشەی تێدا نییە. ” پێم دەڵێت دەبێت بڕوات و پەیوەندییەکە دادەخاتەوە.\nدەزانم باوکم ڕاهاتبوو کاتژمێر ٦:٣٠ نانی ئێوارە بخوات، بۆیە کاتژمێر ٦ی ئێوارە دەچمە چێشتخانەکە و پەتاتە و شۆربای سپێناخەکە دەکەمە دەورییەکی شووشەوە و بە دەورییەکی تر دایدەپۆشم و دەیانکەمە ناو مایکرۆوەیڤەکەوە، پەنجە لەسەر دوو خولەک و نیو دادەگرم بەڵام دووگمەی داگیرسانەکەی هەڵناکەم. لەسەر کەوانتەری چێشتخانەکە دەورییە سەفەرییەکان ئامادە دەکەم و پەرداخێکی گەورەی سەفەری پڕ دەکەم لە ئاو. دەگەڕێمەوە ژوورەکەی خۆم، دەچمە تەوالێت و دێمە دەرەوە و لەسەر جێگە خەوەکەم ڕادەکشێم، چاوەڕێی دایکمم تا پەیوەندی بکات و پێمبڵێت چ کاتێک خواردنەکە بۆ باوکم ببەم.\nکاتژمێر ٦:٣٠ گوێم لە تەقەی داخستنی دەرگایەکە بەڵام بەدوایدا هیچ دەنگێکی تر نابیستم، دەنگی پێ یان دەنگی جووڵە. پێموانییە دەنگەکە شتێکی گرنگ بێت، بەڵام بەهەرحاڵ دەچمە دەرەوەی ژوورەکە و دەچمە چێشتخانەکە و مایکرۆوەیڤەکە دادەگیرسێنم، تا ئەگەر باوکم هاتە دەرەوەی ژوورەکەشی، خواردنەکەی ئامادەبێت.\nکە دەچمە چێشتخانەکە و یەکەم شت کە دەیبینم دیارنەمانی سینی و دەورییە سەفەرییەکانە لەسەر کەوانتەرەکە، مایکرۆوەیڤەکە دەکەمەوە و دەبینم خواردنەکەش لەوێ نییە، ئەو دوو دەورییە شووشەیەی خواردنەکەم تێدا دانابوون بۆ گەرم کردنەوە، لە ناو دەستشۆرەکە دانرابوون.\nپاش چەند کاتژمێرێک، نزیک کاتژمێر نۆ، زەنگی مۆبایلەکەم لێدەدات و دایکیشم لەسەر هێڵە، دەپرسێت، “نانی ئێوارەت بۆ باوکت برد؟”\nدەڵێم “نا، ئەوکاتەی چوومە چێشتخانەکە تا بۆی ببەم، بینیم خۆی هاتبووە دەرەوە و خواردنەکەی بردبوو. لام سەیرە کە تەنانەت گوێم لە دەنگی مایکرۆوەیڤەکەش نەبوو بۆ گەرم کردنەوەی. “\nدەڵێم: “ڕەنگە لە تەوالێت بووبم. “\nدایکم هێشتا بێدەنگە.\nدەڵێم: “دایکە، گوێت لێمە؟”\nدەڵێت “بەڵێ. بەڵام نائومێدت کردم. داوای زۆرم لێنەکردیت، ئەمە بابەتێکی ئاسایی نییە، تیشکە. نەیدەکوشتی ئەگەر ڕێگەت بدایە ژمارەکەت بدەمە باوکت. بۆ خاتری خوا، ئەمە تیشکە. “\nدەڵێم “دایکە، نەمدەتوانی بەرگەی ئەگەری زەنگ و نامە پڕ تووندوتیژییەکانی بگرم. “\n“هەموو ئەوەی لەسەرتبوو بیکەیت ئەوەبوو ڕێگەم بدەیت ژمارەکەتی بدەمێ، تا بزانیت چ کاتێک برسی دەبێت، چ کاتێک بیبەیتە سەر ئەو مێزەی نزیک ژوورەکەی. ئەمە زۆر گرانبوو؟ داوام نەکرد چێشتی بۆ لێبنێیت، تەنها ئامادەکردنەکەیم داواکرد. “\nدەڵێم: “نا، داواکارییەکی گران نەبوو. پێشم ناخۆش نییە خواردن بۆ باوکم ئامادەبکەم، بەڵام دایکە، بۆچی تۆ پەیوەندیت پێوە نەکرد؟ ئەی ئەو بۆ لە دەرگای ژوورەکەیەوە بانگی نەکردم، وەک پێشتر؟ دەیتوانی لەوێ بوەستێت و پێمبڵێت کە برسییەتی. “\nدایکم دەڵێت: “دەکرا ڕێگەم بدەیت ژمارەکەتی بدەمێ و تەواو. “\nدەڵێم: “ئەوەتا دیسان هەموو کات ئەو دەکەیتە پێش هەموو شتێک، هەمیشە داواکارییەکانی ئەو لەپێش منن. “\nدەپرسێت، “داواکارییەکانی ئەو لەپێشن؟ هەرگیز تەنانەت بۆ جارێکیش ئارەزووەکانی ئەوم نەکردووە پێش تۆ. “\nبیرم لە بۆستن و گەشتەکەی فلۆریدا دەکردەوە، ئەو کاتەی باوکم لە دایکمی دا و هێشتا بۆ دووەم جاریش چووە ژوورەوە تا خزمەتی بکات. تا ئەوکاتەی باوکم دەستی بە نانخواردن کرد، کەسمان نانمان نەخوارد. لێوی برینداری خۆمم دێتەوە یاد، ئەو کاتەی دایکم پێیدە گوتم هیچ بە پۆلیسەکان نەڵێم. (دەتەوێت پیاوێکی نەخۆش بنێریتە زیندان؟) هاتوچۆ نهێنییەکانم بۆ ماڵەوە دێتەوە یاد، چونکە دایکم نەیدەویست بە پێداگری لەسەر گەڕانەوەم باوکم تووڕە بکات. بیر لە نووسینی ئەو ئیمەیڵە دەکەمەوە. بیر لە ئێستا و بوونی خۆم دەکەمەوە لەم ماڵەدا.\nدەڵێت: “ڕەنگە کەلوپەلەکانی چێشتخانەکەی بارگاوویی کردبێت. پێتوایە خەمی ئەوم بوو کاتێک کە داوام کرد خواردنەکەی بۆ ئامادە بکەیت؟ نەخێر، خەمی تۆ و خەمی خۆممە. نەمدەویست ئەو تیشکانەی لەشی ئەو دزە بکاتە ناو ئێمەشەوە، ئێستاش تۆ پێم دەڵێیت ئارەزووەکانی باوکتم پێش تۆ خستووە. “\nپێیدەڵێم کەواتە دەیتوانی پێشنیارەکەی من جێبەجێ بکات. دەیتوانی پەیوەندی پێوە بکات و وەڵام لە من بگێڕێتەوە تا بزانم کەی برسی دەبێت.\n“نائومێدم دەکەیت، بەوە تۆمەتبارم دەکەیت کە خزمەتی ئەو دەکەم، وەک ئەوەی خۆم مێشکم نەبێت، وەک ئەوەی من شتێکم نەبێت جێی بایەخ بێت.”\nوەڵامی نادەمەوە. لەسەر جێیەکەم دادەنیشم و هێواش هێواش سەرم بەملاو ئەولادا دەگێڕم.\nچەند شەوێک دواتر، باوکم لە ژوورەکەی خۆیەوە وەک ئەو ڕۆژەی پاش یەکەم نەشتەرگەری بانگم دەکات. ئەو کات داواکارییەکانی ئاسان بوون: تەنها پەرداخێک ئاو.\nوام هەست دەکرد لە نزیک دەرگای ژووری نووستنەکەی خۆیانەوە وەستابێت، لەسەر کۆتا پلیکانەی نزیک ژوورەکەی خۆی. ژوورەکەی من لە پشت ژووری دانیشتنەکەیە، لەبەشی خوارەوەی ڕاڕەوەکە و بەشی پشتەوەی ماڵەکە. دەرگای ژوورەکەم تەنها درزێکی کرابۆوە، بۆیە باوکم نەدەبینی، بەڵام دەمزانی بیجامە خەت خەتە سپی و شینەکەی و بلووسە بێقۆڵە سپییەکەی لەبەردایە. بە هاوارەوە بانگی دەکردم، هەرچەندە هاواری نەدەکرد، تەنها بە دەنگی بەرز بانگی دەکردم تا گوێم لێبێت، “ئوچێنا! “\nکەمێک دەبوو لە تەوالێتەکە هاتبوومە دەرەوە. خاولییەکەم فڕێدابووە سەر جێگە خەوەکەم و سانتییەکم بەدەستەوە بوو، لە بەرگە پلاستیکەکەی هەڵمدەپچڕی و دەمویست بینووسێنم بە دەرپێکەمەوە، کاتژمێر ١٠ی شەو تێپەڕیوە و دەبوو باوکم ئێستا نووستبێ.\nسەیری دەرگای ژوورەکەم دەکەم و هێشتا ڕووتم، دەکرا باوکم لەو ساتەدا بگاتە ژوورەکەی من. هەر بۆیە خێرا وەڵامی دەدەمەوە و دەڵێم: “هێشتا خۆم نەگۆڕیوە، ناتوانم ئێستا بێم. “\nئەویش ڕاستەوخۆ بێ وەستان وەڵام دەداتەوە.\nبە هاوارەوە دەڵێت: “بەسەر مندا هاوار نەکەیت. بۆخۆت باشترە خێرا جلەکانت لەبەر بکەیت و پەرداخێک ئاوم بۆ بهێنیت! ” قوورگی پاک دەکاتەوە و دەڵێت: “ئەگەر نا”\nویستم بۆی ڕوون بکەمەوە، پێی بڵێم کە پێویست ناکات لێم تووڕەبێت، چونکە مەبەستم بێڕێزیی نییە. بەڵام پێش ئەوەی دەمم بکەمەوە گوێم لە دوورکەوتنەوەی دەنگی پێی و پاشان گوێم لە تووند داخستنی دەرگای ژوورەکەی دەبێت.\nلەسەر جێگا خەوەکەم دانیشتووم، سانتییەکە هێشتا لەدەستمدایە، لە خەیاڵمدا پەپوولەی ڕەنگاوڕەنگ هەموو بۆشایی ژوورەکەمیان پڕکردووەتەوە. لە خەیاڵمدا گرێم بە لەشی ژمارەیەکی زۆریانەوە دەبینی، لەگەڵ بەدگۆڕانێکی ترسناکی هەر یەکێک لەو گرێیانە، تا لە کۆتاییدا پەپولە نەخۆشەکان بە ئاستەم لە پەپولە تەندرووستەکان جیادەکرانەوە. مچووڕکەیەکم پێداهات و هەستم بە دزەکردنی خوێنی ناو لەشم کرد بۆ دەرەوەی لەشم، هەستم بەو پەڵەیە دەکرد کە بەسەر سەرجێ زەردەکەمەوە جێدەمێنێت، بەڵام هیچ ناکەم بۆ ڕێگریی کردن لە درووستبوونی ئەو پەڵەیە.\nبۆ ڕۆژی دواتر، جلەکانم دەپێچمەوە و خۆم ئامادە دەکەم بۆ ڕۆشتن. دایکم لەپێش دەرگاکەم وەستاوە و تەماشای قەدکردنی بلووسەکانی دەستم دەکات، تەماشای پێچانەوەیان دەکات لە نێو جانتاکەم.\nبە دەنگێکی وشک و نزمەوە دەڵێت: “هێشتا پێویستم پێتە. نازانم بۆ وا لەناکاو دەبێت بڕۆیت. “\nئەو بلووسەی بەدەستمەوەیە دەیکەمە نێو جانتاکەم. ئاوڕ دەدەمەوە تا ڕووی تێبکەم، ڕاستەوخۆ سەیری ناوچاوی دەکەم و دەڵێم: “تۆ دایکێکی توندوتیژیت بەرامبەر هەستەکانی من و گەورەترین ئەرکی ژیانت بەردەوامییدانە بە تووندوتیژی مێردەکەت. هەمیشە شتەکان بۆ خزمەتی ئەو بوون و هەمیشەش وا دەبێت، بۆ خاتری تووڕەنەکردنی ئەو، بۆ خاتری گرنگیدان بەو، بۆ خاتری ئامادەکردنی ژەمەکانی بەو شێوازەی خۆی دەیەوێت. هەمیشە ئەو ژمارە یەکی تۆیە، هەربۆیە من هیچ کارێکم بە ئێرە نییە.\nبەم قسانەم خۆشم سەرم سووڕدەمێنێت، چونکە پێشتر بیرم لە هیچکام لەم شتانە نەکردبۆوە کە لەو کاتەدا دەم گوت. دایکیشم هەروا سەرسام دەبێت و دەڵێت: “وس، ئەم شتە بێمانایانە مەڵێ. “\nبەڵام من پێداگریی دەکەم و دەڵێم: “نا دایکە، بەڕاستمە. ئەو شتانەی کە گوتم هەموویم مەبەست بوون. گرنگیدان بە کەسێکی تووندوتیژ شتێکە و ناچارکردنی ئەوانی تر بە کردنی هەمان شت، هەر هۆکارێکت هەبێت، بۆخۆی فۆرمێکی تری تووندوتیژییە. “\nدەستێکی بەرەو ڕووخساری بەرز دەکاتەوە، چاوەکانی پێ دادەپۆشێت و دەڵێت: “بەوە تۆمەتبارم دەکەیت کە کەسێکی تووندوتیژبووم بەرامبەر بە هەستی تۆ؟” دەنگی نەرمە، وەک ئەوەی بپاڕێتەوە، وەک ئەوەی بە هیوای ئەوەوە بێت کە بۆچوونی خۆم بگۆڕم و بڕیاری سزایەکی تری بۆ دەربکەم.\nتەماشای دەکەم و تەنها لێی ڕادەمێنم. هیچ ناڵێم.\nدووبارە بە دەنگێکی لەرزۆکەوە دەڵێت “من؟ هەر بەڕاست پێت وایە من بەرامبەر تۆ تووندوتیژ بووم؟”\nدەڵێم: “بەڵێ دایکە. “هەر کە وادەڵێم شانەکانی زیاتر دەلەزرن. دەزانم کە دەگری، دەزانم ئەو شتانەی کە گوتم بەڕاستی ئازاریان دا.\nبۆ دواجار دەپرسێت، “من؟” لەبەرخۆیەوە هەندێک ورتە دەکات و لە نێو ورتەکانیدا گوێم لە شتێک دەبێت لەبارەی ئەوەی کە ژیان پێکڕا قووربانیدانە.\nئێستا بەڕاستی دەگری و شانەکانی بەردەوام بەرز دەبنەوە، هەناسەی تووند دەبێت و دەکرێتەوە، تووند دەبێت و دەکرێتەوە. سەیری دەکەم، هەست دەکەم جێی بەزەییە. شتێک لەناخمدا دەیەوێت چێژ لەم چرکەساتە وەربگرێت، شتێک لەناخمدا دەیەوێت زەردەخەنەیەک بکات و بڵێت، ‘ئێستا هەمان هەستی منت هەیە.’ کاتێک دووبارە تەماشای دەکەمەوە، هەست دەکەم جێی بەزەییە، زیاتر لەو کاتانەی کە باوکم لێیدەدا و هاواری بەسەردا دەکرد، تەنانەت زیاتر لەو کاتەش کە بە چاوی شینهەڵگەڕاوەوە لە بۆستن دەسووڕایەوە. بەڵام کاتێک هەستم کرد کە ئەوە منم ئەم ئازارەی پێدەدەم، زانیم کە ئەمە شتێک نییە زەردەخەنەی بوێت.\nدەڵێم: “بەهەرحاڵ، ئێستا باوکم باشە و چیتر هیچ پێویستییەکت بە من نییە. “\nسەری ڕادەوەشێنێت و پێم دەڵێت کە پێویستی پێمە. زۆر زیاتر لەوەی کە پێیبزانم. بە قوورسی دەگری و دەنگی دەلەرزێت، بەڵام ڕێگە نادەم فرمێسکەکانی یان لەرەی دەنگی فریوم بدەن. بۆیە وەک ڕۆبۆتۆێک لەویادا دەوەستم. کاتێک بەردەوامیی گریانەکەی دەبینم، هەست دەکەم شتێک لە ناخمدا دێتە دەرەوە، شتێک کە لە هەمانکاتدا قوورس و سووکیشە. دایکم لێمدەپاڕێتەوە بمێنمەوە، بەڵام من بە ئاستەم گوێم لە وشەکانییەتی چونکە لە خەیاڵی بینینی باڵگرتنی ئەو شتانەی ناخی خۆمدام.\nلەوکاتەی کەلوپەلەکانم بە پلیکانەکاندا دەبەمە خوارەوە و بە ئاڕاستەی دەرگای دەرەوە دەڕۆم، باوکم لە ژووری نووستنەکەی دێتە دەرەوە. وا خۆم دەردەخەم کە نایبینم.\nکاتێک تا ناوەڕاستی پلیکانەکانم بەرەو قاتی خوارەوە بڕیوە، باوکم دەڵێت: “هەرکات لەم دەرگایە چوویتە دەرەوە، پێت وانەبێت دەتوانیت بگەڕێیتەوە ئەم ماڵە. تا ئەو کاتەی من ڕەزامەند نەبم ئێرە ماڵی تۆ نییە. “\nتەواوی ڕێگەکە بەرەو دەرگای دەرەوە دەبڕم و بیر لەوە دەکەمەوە، ڕۆژێک، گەر خوا بیکات، دەبمە خاوەنی هاوسەر و هیچ نەبێت یەک منداڵ. پێناچێت من و مێردەکەم بتوانین هەمیشە هاوڕابین. بۆیە، ڕەنگە ئەوکات پێویست بکات دەستبەرداری هەندێک بۆچوونی خۆم بم، چونکە لە کۆتاییدا هاوسەرەکەمم خۆشدەوێت. بەڵام خۆشەویستی زیاترم بۆ منداڵەکەم دەبێت.\nدەست دەگرم بە دەسکی دەرگاکەوە و دەیکەمەوە. ئاسمان لەدەرەوە تێکەڵی شین و سپییە. هەست بە هەوایەکی نەرمی فێنک دەکەم و هەست بە گەرمیی خۆریش دەکەم لەسەر پێستم.\nلەکاتی هەنگاونانم بەرەو دەرەوە، باوکم دەپرسێت، “گوێت لێمە؟ پێت وانەبێت جارێکی تر بە بێ ڕەزامەندی من پێ بخەیتەوە ئەم ماڵە، تێگەیشتیت؟”\nئاوڕ دەدەمەوە و تەماشای دەکەم، سەر دەلەقێنم، سەرەلەقەیەکی هێواش و خەمبار. بیرم دەکردەوە، تۆ بڵێی هەرگیز بزانێت بە چ هۆکارێک دەڕۆم.\nچینێلۆ ئۆکپارانتا نووسەرێکی لاوی نایجیری-ئەمەریکییە کە لە ساڵی ٢٠١٢دا بە یەکێک لە شەش (دەنگی نوێی ساڵ) لە لایەن ناوەندی گرانتای بەریتانیاوە هەڵبژێردراوە. لە نایجیریا لە دایک بووە و لە تەمەنی دە ساڵییدا لەگەڵ خێزانەکەی بەرەو ویلایەتە یەکگرتووەکانی ئەمەریکا کۆچ دەکەن. چینێلۆ بڕوانامەی ماستەری لە پڕۆگرامی نووسەرانی زانکۆی ئایۆوا بەدەست هێناوە و وەک مامۆستا لە قۆناغەکانی ناوەندی و دواناوەندی و پەیمانگا وانەی گوتووەتەوە. تا ئێستا دوو کتێبی بڵاوکراوەی هەیە کە بریتین لە کۆمەڵە چیرۆکی “خۆشبەختی، وەک ئاو” (٢٠١٣) و ڕۆمانی “لەژێر داری ئودالا” (٢٠١٥). چیرۆکی “گرێ و پەپوولە” لە کتێبی “خۆشبەختی، وەک ئاو“دا بڵاوکراوەتەوە.\n زمانی هۆزێکی ڕەسەنە بە ناوی (ئیگبۆ) کە نیشتەجێی ناوچەکانی ڕۆژهەڵات و ڕۆژهەڵاتی باشووری نایجیریان لە ڕۆژئاوای ئەفریقا.\n پایتەخت و گەورەترین شاری ویلایەتی ڕیڤەرسە لە نایجیریا.\n بلوسێکی درێژی تایبەتە بە هۆزی ئیگبۆ، لە قووماشی ڕەنگاو ڕەنگ دروست دەکرێت و لە بۆنە تایبەتەکاندا لەبەردەکرێت.\n (کۆڕن فلەیکس) خواردنێکی تایبەت بە ژەمی بەیانییە و لە پەڕەی گەنمەشامی برژاو ئامادە دەکرێت.\n ماددەیەکی خۆراکییە لە شێوەی تۆزدا، بەتێکەڵکردن لەگەڵ ئاودا ژەمی جیاوازی لێ دروست دەکرێت.\n نەخۆشییەکی دەروونییە کە نەخۆش دەکرێت هەست بە تێکچوونی تەندروستی جەستەیی و دەروونی بکات لەکاتێکدا هیچ نەخۆشییەک لە جەستەدا نییە. ئەم نەخۆشییە بە نەخۆشییەکی دەروونی هەژمار دەکرێت چونکە کاردەکاتە سەر شێواندنی هەست.\n ناوێکە کە لە سەرەتای ساڵانی ٢٠٠٠ەکانەوە بۆ پیشەسازی فیلمی نایجیری بەکاردەهێنرێت.\nTagsچینێلۆ ئۆکپارانتاشێنێ محەمەد\nپینگباک: لە ستایشی چینوا ئاچیبیدا – sulyon.com\nTop Tags بەختیار حەمەسوور حسێن عارف گابریێل گارسیا ماركیز دابان عەتار ڕەووف بێگەرد سەدیق سەعید ڕواندزی ئارام ڕەشيد عەباس مەعرووفی سوورێن ئیبراهیم ئێرنست هەمینگوەی ئەیووب عوسمان تێکۆشەر خالید ئانتوان چێخۆف حەمە مەنتك سیامەند هادی